Jachʼa jilïr sacerdotenakat sipansa Jesusaw jilïrejja (1-10)\nMelquisedecjam jachʼa jilïr sacerdote (6, 10)\nKunaymanin tʼaqesisaw Diosan Yoqapajj istʼasirïñ yateqäna (8)\nJupïpanwa wiñayatak salvasiñajj utji (9)\nWawjam jan amuytʼasirïñajj janiw walïkiti (11-14)\n5 Kawkïritejj jaqenak taypit jachʼa jilïr sacerdotjam serviñatak uttʼayatäki ukajja, jaqenakar Diosar adorañan yanaptʼañataki uttʼayatawa, ukhamat ofrendanaksa sacrificionaksa juchanak layku loqtañapataki. 2 Niyakejjay jupa pachpas pantjasirïchejja, jan yatipki pantjatäpkaraki* ukanakarojj sinttʼasiñampiw* uñjaspa. 3 Jupan pantjasirïtap laykojja, kunjamtï marka laykojj ofrendanak loqtkejja ukhamarakiw juchanakap laykojj ofrendanak loqtañapa. 4 Janiw mä jaqejj pachpa amtapat jachʼa jilïr sacerdotëkaspati, jan ukasti Diosakiw juparojj jachʼa jilïr sacerdotjam uttʼayaspa, kunjamtï Aaronarojj uttʼaykäna ukhama. 5 Cristompejj ukhamarakiwa, janiw jupa pachpajj jachʼa jilïr sacerdotjam uttʼayasisajj jachʼañchaskiti, jan ukasti Diosaw juparojj jachʼañchi, akham sasa: “Jumajj nayan wawajätawa, aka urunwa nayajj juman awkimar tukta” sasa. 6 Yaqha cheqanjja jupajj akham sarakiwa: “Jumaw Melquisedecjam wiñay sacerdotëtajja” sasa. 7 Cristojj aka oraqen jakkäna ukhajja,* khititejj jiwañat salvkaspäna uka Diosarojj walpun jupajj jachʼat artʼasisa jachtʼasis ruwtʼasïna, mayisirakïna. Diosar ajjsaratap* laykojja oracionapajj istʼatänwa. 8 Diosan Yoqapäkchïnsa, kunaymanin tʼaqesisaw jupajj istʼasirïñ yateqäna, 9 ukhamat perfectöjjasinjja, taqe khitinakatï jupar istʼapki ukanakajj jupïpana wiñayatak salvatäpjjañapataki. 10 Diosaw juparojj Melquisedecjam jachʼa jilïr sacerdotëñapatakejj uttʼayi. 11 Cristjjat parlañajj waljaw utjaski, ukampis jumanakar qhanañchañajj chʼamawa, jumanakajj jan istʼasir jaqenakäpjjtawa. 12 Jichhakamajja jumanakajj yatichirëjjapjjañamänwa, ukampis mayampiw Diosan arunakapan qallta yatichäwinakapat jumanakar qalltatpach yatichañajj wakisi. Janiw jumanakatakejj waña manqʼajj wakiskiti, jan ukasti mayampiw lechejj wakisi. 13 Taqe khitinakatejj leche umapki ukanakajja, janiw Diosan cheqa arunakap uñtʼapkiti, jupanakajj wawäsipkatap layku. 14 Ukhamarus waña manqʼajja, jilïr jaqenakatakiwa, jupanakajj sapa kuti amuytʼjjasajja, kunatï walïki jan walïki ukanak amuytʼañjja yateqjjapjjewa.\n^ Jan ukajja, “saranukutäpkaraki”.\n^ Jan ukajja, “munasiñampiw; jan colerasisaw”.\n^ Griego arunjja, “jañchïkäna uka urunakanjja”.\n^ Variante: “jiwtayasitap”.


1 Crónicas 24 - Holy Bible [Aymara Bible 1997] - (1Cró 24)\nAarón chachat jutir wawanacapasti jalanokatäpjjaraquïnwa. Aarón chachan wawanacapasti acanacänwa: Nadab, Abiú, Eleazar, Itamar ucanaca.\nCunjämatejj Nadab, Abiú ucanacajj awquipat nayra jiwjjapjjäna jan wawanacaniqui, ucatsti Eleazar, Itamar ucanacaw sacerdote apnacañjja lurapjjäna.\nDavidajj Sadoc chachan yanapapampi, jupasti Eleazar chachat jutiriraquïnwa, uqhamarac Ahimelec chachan yanapapampejja, jupasti Itamar chachat jutiriraquïnwa, jupanacarusti jaljat jaljwa wact'ayäna lurañanacapa lurapjjañapataqui.\nUcampis cunjämtï jupanacajj amuyasipjjäna Eleazar chachat jutir yokall wawanacapajj waljanïtapatjja, Itamar chachat jutir wawanacapat sipanjja jaljatäpjjänwa, ucatsti tunca sojjtani jilïrinacaquiw kheparjjapjjäna Eleazar chachan wawanacapatjja, Itamar chachan wawanacapatsti quimsakallkoniraqui.\nTakpachanisti lurañanacapjja wact'ayasipjjänwa suerterjama, Eleazaran wawanacap toketsa uqhamarac Itamaran wawanacapatsa, utjaraquïnwa kollan chekawjan jilïri apnakerinaca, uqhamaraqui Diosan utapan jilïri apnakerinacasa.\nUcatsti Natanael chachan Semaías yokapajja kellkerïnwa, uqhamarac jupajj maynïriraquïnwa levitanacatjja, jupanacan sutinacapwa reyin nayrakatapana kellkäna, jilïrinacan nayrakatapana, Sadoc sacerdotena, Abiataran Ahimelec yokapana, sacerdotenacana familiapan jilïrinacapa, uqhamarac levitanacan nayrakatapanwa kellkaraquïna. Lurañanacapataquisti suertetwa wact'ayasipjjerïna, Eleazar chachat jutir wawanacapataquejja pä jalja, Itamar chachat jutir wawanacapataquisti mä jaljaraqui.\n[7-18] Jupanacan suerte apsutaparjamasti jaljanacapajj aqhamawa wact'äna, mayata pä tunca pusincama: Joiarib, Jedaías, Harim, Seorim, Malquías, Mijamín, Cos, Abías, Jesúa, Secanías, Eliasib, Jaquim, Hupa, Jesebeab, Bilga, Imer, Hezir, Afses, Petaías, Hezequiel, Jaquín, Gamul, Delaía, Maazías.\nUqhamawa templon sirviñataqui jalanokasipjjäna, cunjämtï Israelan Tatit Diosapajj saranacapa Aarón chacha toke wact'aycäna, qhititï nayra jupanacan awquipäcäna uca toke.\nAcanacänwa levitanacat kheparapcäna ucanacajja: Subael chacha, jupasti Amram chachat jutirïnwa; Jehedías chachasti Subael ucataraqui;\nIsías chachasti Rehebías ucanacatjja jilïrïnwa;\nSelomot chacha, jupasti Izhar ucanacatänwa; Jahat chacha, jupasti Selomot ucanacataraqui;\nHebrón chachat jutir wawanacapatsti acanacänwa; nayrïrejja Jerías chacha; payïristi Amarías chacha; quimsïristi Jahaziel chacha; pusïristi Jecamán chacharaqui.\nUcancapjjaraquïnwa: Uziel chachan Micaía yokapa; Micaía chachan Samer yokapasa;\nMicaía chachan Isaías jilapa; Isaías chachan Zacarías yokapa;\nMerari chachan Mahli, uqhamarac Musi yokanacapa; Jaazías chachan yokanacapa, jupasti Merari chachan yokaparaquïnwa.\nMerari chachat jutir wawanacapatjja, Jaazías yokapa toketjja acanacäpjjänwa: Soham, Zacur, Ibri ucanacaraqui;\nuqhamarac Mahli, Eleazar ucanaca toketjja, janiw wawanïcänti,\nuqhamarac Cis ucatsa; Cis chachan Jerameel yokapasa;\nMusi chachan wawanacapa, jupanacasti Mahli, Edar, Jerimot ucanaca. Jupanacasti levita familianacäpjjänwa.\nJupanacasti uqhamaraquiw sorteasipjjäna jaljasiñataqui, jilïrin familiapasa, sullca jilapansa, jupanacajj lurapjjänwa Aarón chachat jutir wawanacapa familianacapjama. Ucsti lurapjjänwa Davidana, Sadoc, Ahimelec ucanacan nayrakatapana, uqhamarac sacerdotenacan familianacapan jilïrinaca nayrakatana, uqhamarac levitanacan nayrakatapana.


Malaquías 1 - Holy Bible [Aymara Bible 1997] - (Mal 1)\nAca arunacwa Diosajj Israel marcarojj parläna, Malaquías profeta toke.\n[2-3] “Nayasti jumanacarojj munapjjsmawa” siw Diosajja. Ucatsti jumanacajj sapjjestawa: ‘¿Cunjämatsa yatipjjerista juman nanacaru munatamjja?’ Diosasti ucjjarojj siwa: “Uca quipcaraquiw nayajj jumanacar munapjjsma. Cunjämatejj Esaumpi, Jacobompejj jila puränjja, ucampis nayajj Jacoboruw munayäta Esaurusti uñisiraquïyätwa, uca quipcaraquiw nayajj jumanacarojj munapjjsma. Esaun kollu orakenacapsti wasararuw tucuyaractjja, yapunacapsti monte animalanacataquiw tucuyaractjja” sasa.\nEsaú chachana wawanacapa Edomita jakenacatejj sapjjaspajja: ‘Jiwasasti t'unjataw uñjastan, ucampisa wasitatwa marcasjja sayt'ayañäni’ sasa. Take ch'amani Diosasti aqham saraquispawa: “Jupanacasti wastat marcanacap sayt'ayasipcpan, ucampis nayajj wasitatwa t'unjaraquëjja. Ucatsti marcapajj: ‘Juchan phokt'at marca’ satäniwa; orakenacapasti ‘Diosan wiñayataqui colerasitapa orake’ sataraqui.”\nJumanacasti pachpa nayranacamampiw uñjapjjaraquïta ucatsti sapjjaraquïtawa: ‘Diosasti wali jach'a ch'amanipuniwa Israel marcan korpanacapatsa jilariwa’ sasa.\nJumanacasti nayan altarajjarojj k'añu t'ant'anaca apanipjjtajja, ucatsti sasipcactawa: ‘¿Cunanarac jumarusti ñankhachapjjsma?’ sasa. Jumanacasti nayarojj ñankhachapjjestawa cunapachatï amuyapcta altarajjajj janis cuna yäkañäcaspa uqhama, ucapacha.\nJumanacataquisti ¿waliquiraquiti nayaru sacrificiona juyqhu uywanaca, cojo uywanaca, uqhamaraqui usuta uywanac loktañajja? ¡Sarapjjamay jach'a jilïri jakenacan ucaru ucanac churiri, inach jupanacajj uca churäwinac: ‘Waliquiw’ sasa catokapjjätam!”\nJumanacasti jichhajj Diosaruy mayisipjjam jiwasat qhuyapt'ayasiñapataqui. Ucampis jumanacatï uqhama jan wali ofrendanaca churasipcäta ucqhajj jan amuyapjjamti Diosan uca ofrendanac suma chuymampi catokatapa.\nTake ch'amani Diosasti siwa: “Walïspawa cawquïrisa jumanacata templojjan puncupa jist'antaspa, uqhamata jan inamayataqui altarajjan ninapa aktayir sarañanacamataqui. Janiw jumanacataqui chuymajjajj utjquituti, janiraquiw ofrendanacamsa catokcaraquïti.\nUcampisa jumanacajj ñankhachapjjestawa. Altarajjajj mesajjäcaspas uqhamwa amuyapjjtajja; ‘Uchatäqui uca mank'anacas k'añuwa’ sasaw jisc'achapjjtajja.\nJumanacasti sapjjtawa: ‘¡Take acanacampejj karitäjjapjjtanwa!’ sasa. Ucatsti jisc'achapjjaraquistawa. Amuyapjjaractawa nayajj cusisiñampis catokapquirisma uca lunthatat uywanaca, usuta, cojo uywanaca loktanipquista ucanacjja. Jumanacasti ¿‘Catokestaniw’ sapjjtati? Siw take ch'amani Diosajja.\nÑankhachatäpan cawquïr jaketï suma k'omar uywa nayar sacrificion loktañatac arscasina mä usut uywaqui loktjjetu ucajja. Nayaw jach'a reyinsa Reyipäta, uqhamaraqui take marcanacan ajjsaratasa.” Uqham siw take ch'aman Diosajja.


¿Diciembre phaxsinti Jesusax yurpachäna? - Aka chiqax Jehová Diosan Qhanañchirinakapankiwa\n¿Diciembre phaxsinti Jesusax yurpachäna?\nKUNAPACHASA Jesusax yuritayna uka tuqitxa janiw Bibliax sum qhanañchkiti. Ukampisa diciembre phaxsina janiw yurkataynati sañatakixa, Bibliaw sum amuyt’ayistu.\nJesusax yurkäna uka Belén markanxa, ¿kunjam tiemposa diciembre phaxsixa? Judionakan calendariopanxa kislev sat phaxsiw utji, jiwasanakatakixa noviembre ukat diciembre phaxsinakaspawa, ukapachasti wali thayawa ukhamaraki jallusa wal purinti uksa tuqinakanxa. Ukatsti tebet phaxsiw utjaraki, ukasti jiwasanakatakix diciembre ukat enero phaxsinakarakïspawa, ukapachasti sinti thayapuniwa ukat awisax patanakanxa qhunuw qhununti uksa tuqinakanxa. Bibliax kamsis uk uñjañäni.\nKislev phaxsixa wali thayänwa ukhamaraki jallus walrak purintäna sasaw Biblia qillqiri Esdrasax qhanañchi. “Llätunka [kislev] phaxsita pä tunka urunaka saraqataru[xa]” Jerusalén markaruw waljani tantachasipxatayna ukat jupanakasti wali ‘khathatt’apxäna jallun purintatap layku’. Ukatxa, uka jaqinakax uka tiempotxa akham sapxänwa siw Esdrasaxa: “Ukhamarus jallux puriskarakiwa; ukhamarus janirakiwa callerux qhiparapkiristti” sasa (Esdras 10:9, 13; Jeremías 36:22). Ukhamasti, amuyatatxa diciembre phaxsi jak’achasinxipanxa, awatirinakaxa uwijanakap anthapisxapxpachänwa, arumanakaxa jan anqankapxañapataki.\nJesusax yurkatayna ukapachaxa, uwij awatirinakaxa pampanwa arumanakax uwijanakap uñjasipkäna\nUkampisa, Jesusax yurkatayna uka arumaxa uwij awatirinakax pampanakanwa uwijanakap uñjasipkäna siw Bibliaxa. Ukhamawa, qillqiri Lucasax sarakiwa: “Belén jak’ansti awatirinakaw utjäna, jupanakasti pampan arumax ovejanakap uñjasipkäna” sasa (Lucas 2:8-12). Janiw urukix awatipkänti, jan ukasti pampan jakasipxirïna. Uwijanakapax pampankänwa arumanakaxa. Diciembre phaxsix wali thayächïnxaya ukhamaraki jallus walxay purintarakchïnxa, ¿ukhamasti arumanakax diciembre phaxsinxa pampankapxaspänti awatirinakaxa? Janiwa. Ukatwa, kunapachatï Jesusax yuritayna ukapachax janiw diciembre phaxsïnkkänti, yurïwipax kunjam tiemponkänsa ukwa ukax sum qhanañchi.*\nDiosan Arupaxa qhanwa sixa Jesusax kuna urusa jiwatayna uka tuqitxa, ukampisa yuriw urupatxa janiw sum qhanañchkiti. Ukasti Salomón reyin arunakapwa amtayistu: “Naciña uruta sipansa, jiwaña uruwa juk’amp askixa” (Eclesiastés 7:1). Kunatsa Biblianxa Jesusan yurïw urupat jan qillqatäki, ukampisa sarnaqäwipampita jiwäwipampita walja qillqatanakaw utjaraki, ukwa uka qillqatax qhanañchistu.\n* Juk’ampi yatxatañatakixa, Razonamiento a partir de las Escrituras sat qillqatwa uñxatarakisma, 111 janat 114 janakama, ukasti Jehová Diosan Qhanañchirinakapan español aruta qillqatawa.


Citizen Media · Anata phaxsi, 2013 · Global Voices Aymarata\nCitizen Media · Anata phaxsi, 2013\nIsturyanaka Aka tuqita Citizen Media Ta Anata phaxsi, 2013\nDerecho 24 Anata phaxsi 2013\nAsia del Sur 24 Anata phaxsi 2013\nUrurüru, 8 uru saraqkipan anata phaxsit aka 2013 maranxa, Shahbaghn Plaza Generaciónxa, waranq waranq jaqinakaw bloguero-nakamp líneaan arnaqxirinakamp arst’awinakar yanapt’as tantachsiñ qallantapxi. Arif Hossain Sayeed Bangladesh Dacca qamatuqin jach’a tantachäsiw jamuqanak uñacht’ayi.\nAsia del Sur 22 Anata phaxsi 2013\nAmuyu Waranq waranq arst’irinakax Dacca principal intersecciónankaskapxakiwa, Bangladesh qamäna, Abdul Quader Mollah jiwäw mutüw mayisa, mä Islamista tama irpiri ukhamarak yaqha jaqinak ch’axwäw taypin ñanqhachäwlaykut taripur apatanak kunatix qhispïw ch’axwäwin 1971 maran lurapxäna.\nEgipto markax Sinaí markan jallun apat jikxatasitapatx amukt'iwa\nMedio Oriente & Norte África 20 Anata phaxsi 2013\nSinaí markax jallun aynacht'ayataw uñjasi, wali jallun purintatapata. Linea uksanx juk'a yatiyäwinakakiw yatisi. Internautanakax 1.400 wila masiw aynacht'at jukxataspacha sasinw yatiyapxi.\nMedio Oriente & Norte África 18 Anata phaxsi 2013\nMahmoud Ahmadinejad iraní irpirix willtat ch’ikhitap sutinchäwinakan uñstañ uñacht’ayi kunawrsati 3 uru saraqkipan anata phaxsit 2013 maran Parlamentor mä wiriw kawkinti político awqanakapar apthapïna uñacht’ayi, mä qawqha markat funcionario irpirinaka, mä ch’axwall ñanqhachäwina.\nRising Voices 17 Anata phaxsi 2013\nYatiqaw uta qalltaw laykuxa, P2PU (Universidad del Peer to Peer) mä inäk digital yatintäw jist’ari, wiriwu uñstayäwit uñacht’ayi, imatanak wiriwu, siñanaka, subtitulo-naka, encriptación ukhamarak metadato-nakat amuyañatak yatichasa.\nÁfrica Subsahariana 16 Anata phaxsi 2013\nLatin America 9 Anata phaxsi 2013\nMéxico: Pemex ukan phallatapax sartasïwi ukat maysar amuyt’atanakw utjayi\nJichhakamax tunka pusin jaqinakaw jiwata, ukat kimsaqallq tunka usuchjatanakaw utji, aka jan walt’ayirin phallatapatxa, aka illapa uruna kimsa tunka mayan urunak araqkäna chinuqa phaxsin pä waranq tunka kimsan marana, ukjamat México markan empresa paraestatal Petróleos Mexicanos (Pemex) ukx q’al unxtayanxa. Ukjam akanx cibernautanakan nayrïr yatiyawinakap apthapiptxa.


Génesis 11 QA97 - Qhä tiemponsti take jakesa mä casta - Bible Search\n1Qhä tiemponsti take jakesa mä casta parlaniquïnwa. 2Cunapachatejj inti jalsu toket mistunipjjäna ucapachajj, Sinar sisqui ucsa token mä pampa orake jicjjatapjjäna, ucatsti ucanwa jacapjjäna. 3Mä urusti jupanaccamaw parlt'asipjjäna aqham sasa: “Ladrillonac lurañäni, ucatsti ninaruw phichsuñäni” sasa. Uqhamwa ladrillonaca apnakjjapjjäna kalanac lantjja, ucatsti mezcla lantjja asfalto apnakjjapjjaraquïna. 4Ucatsti sapjjaraquïnwa: “Jutapjjam, jichhajj mä jach'a marca sayt'ayañäni, uqhamarac torrepas alajjpachar puriñcama lurasipjjañäni. Uqhamatwa takeninsa uñt'atäñäni, ucatsti janiraquiw take aca orakpacharu aywitatcañäniti” sasa.\n5Ucampisa Tatitu Diosajj uca marca, uqhamarac cuna torrtejj lurasipcän uca uñjiriw sarakanïna, 6ucatsti saraquïnwa: “Jupanacajj mä sapa marcaquïpjjewa, mä sapa arucwa parlapjjaraqui, ucatpï aca lurañjja kalltapjjejja, jichhasti jupanacajj janiw uca lurañjja apanucupcaspati. 7Parlanacap mayjt'ayir jichhajj sarakañäni, uqhamat jan jupanaccama cuna parlatanacapsa amuyasipjjañapataqui” sasa.\n8Uqhamwa Tatitu Diosajj take acapacharu anatatäna, ucatsti jupanacajj uca marca lurañsa apanucjjapjjaquiraquïnwa. 9Uca chekanwa Tatitojj take jakenacan parlanacapjja mayjt'ayjjäna, uca chekatwa jakenacjja aca orakpachar ananucjjäna. Ucatwa uca chekajj Babel satajja.\nSem chachan wawanacapa\n10Acanacänwa Sem chachan wawanacapajja. Uma juiciot pä mara pasjjepansti, cunapachatejj Sem chachajj pataca maranëjjan ucapachaw Arfaxad sat wawapajj nacïna. 11Uca khepatsti Sem chachajj pheska pataca marampwa jacascäna, yokanacani, phuchanacani cuna.\n12Arfaxadasti quimsa tunca pheskani maranïnwa cunapachatejj Sala wawapajj nascän ucapachajja. 13Uca khepatsti, Arfaxadajj pusi pataca quimsani marampwa jacascäna, yokanacani, phuchanacani cuna.\n14Salajj quimsa tunca maranïnwa cunapachatejj Heber wawapajj nascän ucapachajja. 15Uca khepatsti Salajj pusi pataca quimsani maranacampwa jacascäna, yokanacani, phuchanacani cuna.\n16Heberasti quimsa tunca pusini maranïnwa, cunapachatejj Peleg wawapajj nascän ucapachajja. 17Uca khepatsti, Heberajj pusi pataca quimsa tuncani marampwa jacascäna, yokanacani, phuchanacani cuna.\n18Pelegajj quimsa tunca maranïnwa, cunapachatejj Reu wawapajj nascän ucapachajja. 19Uca khepatsti Pelegajj pä pataca llätuncani marampwa jacascäna, yokanacani, phuchanacani cuna.\n20Reu chachasti quimsa tunca payani maranïnwa, cunapachatejj Serug wawapajj nascän ucapachajja. 21Uca khepatsti Reu chachajj pä pataca pakallkoni marampwa jacascäna, yokanacani, phuchanacan cuna.\n22Serugasti quimsa tunca maranïnwa cunapachatejj Nacor wawapajj nascän ucapachajja. 23Uca khepatsti Serugajj pä pataca marampwa jacascäna, yokanacani, phuchanacan cuna.\n24Nacorasti pä tunca llätuncani maranïnwa cunapachatejj Taré wawapajj nascän ucapachajja. 25Uca khepatsti Nacorajj pataca tunca llätuncani marampwa jacascäna, yokanacani, phuchanacan cuna.\n26Taresti pakallk tunca maranïnwa cunapachatejj Abram, Nacor, uqhamarac Harán wawanacapajj nascän ucapachajja.\nTaré chachan wawanacapa\n27Acanacaw Taré chachan wawanacapajja, jupasti Abram, Nacor, uqhamarac Harán ucanacan awquipänwa. Lot chachan Harán awquipasti, 28Ur de Caldea ucanwa jiwjjäna, Taré awquipat sipansa nayrwa jiwjjäna. Cawqhantejj nascäna ucanwa jiwjjaraquïna.\n29Abramasti Sarai sat warmimpiw casarasiraquïna, Nacorasti Milcampiw casarasiraquïna, ucasti Haranan phuchapänwa, Iscana cullacapa. 30Sarai warmisti janiw wawanïcänti, jan wawachasirïtap laycu.\n31Taré chachasti Ur de los Caldeos sat oraketjja, Canaán orakeruw sarjjäna, jupampi chicsti Abram wawaparuw irpasjjaraquïnjja, Lot allchhipampi, Sarai yojjch'apampi cuna. Ucatsti jupanacajj Harán sat marcar purisinjja, ucan jacañataquiw kheparjjapjjäna. 32Harán chekanwa Taré chachajj jiwjjäna cunapachatejj pä pataca pheskani maranïcän ucapacha.


(es) ukan jaqukipiri\tEduardo Avila\nJaqukipäw uñt'ayata/apkatata 24 Lakan phaxsi 2012 6:00 GMT\nSitio web de Activistmo ukan jawilltäwipat apst'atawa.\nNicaragua ukat Guatemala markanakan waynanak tawaqunakatak chiqancht'at medios digitales apnaqaw yatichäwinakax apaskan ukarux Rising Voices ukax chikancht'asirakiniwa. Ukhamarakiw Hivos [en] ukat yatichaw wakicht'irinakas (organizadores del taller) ukankapxäni, aka «Activistmo» sutinchat campamentux 18 maranit 25 marankam Internet uka apnaqir waynanak tawaqunakaruw tantacht'ani aknïr t'aqanakat aruskipt'añataki:\nAka campamentonakax Hivos ukan yanapat'apampiw phuqhasiani, Rising Voices ukax wakicht'irirakiwa. Aka yatxataw wakicht'äwinakax medios digitales apanaqir wayna tawaqutak chiqancht'atawa. Amtaraksanawa «Digital Natives With a Cause?» Santiago, Chile markan 2010 maran apasïna ukat yaqha jikthaptäwix «Conectándonos» Cochabamba, Bolivia markan 2011 maran apasïna [en] ukatx Loja, Ecuador markan 2012 maran apasirakïna. Dialogía ukax ukakipakarakiw Centroamérica uksan «Conectémonos» sata Costa Rica markan 2011 maran wakicht'awayi.


Bible in one year - Aymara Bible 1997 - July 14\n1. Ucat pakallk mararusti Joiada sacerdotejja acnïri capitananacaruw jawsayanïna: Jeroham chachan Azarías yokaparu, Johanán chachan Ismael yokaparu, Obed chachan Azarías yokaparu, Adaía chachan Maasías yokaparu, uqhamarac Zicri chachan Elisafat yokaparu, ucatjja jupanacarojj amtayänwa jupanacaru jakcattañapa.\n2. Jupanacasti Judá orakpachwa muytapjjäna, ucatsti mayachapjjänwa Judá orakpachanquiri take levitanacaru, uqhamarac Israelan familianacapan jilïrinacaparu. Ucatjja takpachanejja Jerusalenaruwa sarapjjäna.\n3. Ucan takeni tantachasipcäna ucanacawa reyimpi mä suma arust'äwiru mantapjjäna, Diosan templopana. Ucatsti Joiada sacerdotejj sänwa: “¡Acajjay reyin yokapajja jumanacan nayrakatamanquiwa! Juparuwa reyïñapajja wact'i, cunjämatï Tatitojj arsuwayqui Davidan saraker wawanacapatjja uqhamaru.\n4. Acwa jumanacajj lurapjjäta: jumanacata quimsïri partëqui qhitinacatejj sacerdotenaca levitanaca samarañ uruna servipcta ucanacajja, templon puncunacapwa uñjapjjäta;\n5. maynïri quimsïri partëqui ucasti, reyin palaciopancapjjaraquïtawa; uqhamarac maynïri quimsïri partëqui ucajja cimientonacan puncupancapjjaraquïtawa. Uccacamasti take marcpachawa templon uta ankäjjancapjjäta.\n6. Ucampis janiw qhitis templor mantaniñapäquiti, sacerdotenaca levitanaca ucan servisipqui ucanaca. Jupanacaquiwa templor mantañapajj waquisi Diosar loktatäpjjatap laycu, ucat ucjjar jakenacasti Tatitur jach'achañataquejja guardiatwa sayt'apjjani.\n7. Levitanacasti reyiruwa muyuntapjjani, sapa maynisa amparanacapana armanacas apt'atcama, ucatsti qhititï templor mantañpuni munani ucajja jiwaniwa. Jupanacasti uqhamaraquiw chekpacha sarapjjani, cawcqharutejj reyejj sarcani ucqhacama” sasa.\n8. Levitanacasa, uqhamarac Judá orakenquir take jakenacasa lurapjjänwa cuntï Joiada sacerdotejj siscäna take ucanaca. Sapa mayniwa tama jakenacapa p'ekechäna, qhitinacatejj samaraña uruna guardiata mantapcäna, uqhamarac mistupcäna ucanacatsa, Joiada sacerdotejj lurañanacapa tucuyapqui ucanacan sarjjañapjja janiw antutcänti.\n9. Ucatsti Joiada sacerdotejj capitananacarojj churänwa lanzanaca, uqhamarac take casta escudonacajj rey Davidanccäna ucanacsa, ucanacasti Diosan templopancascänwa.\n10. Ucjjarusti take jakenacwa puncuru ucharaquïna, templona cupëjja thiyata, maysa ch'ekäjjcama, ucatsti altara muytpachanjja sapa mayniwa lanzancamäna reyiru imapjjañapataqui.\n11. Ucatsti Joiada sacerdotempi, yokanacapampejja reyin yokaparuwa irpsunipjjäna, corona p'ekepjjaru uchasa, uqhamarac catuyapjjäna Diosan leyi kellkatanacapa. Juparu aceitempi warjjatasinjja, reyitwa utt'ayapjjäna. Ucatsti takeniwa cusisiñat art'apjjäna: “¡Jacpan reyejja!” sasa.\n12. Cunapachatï Atalía warmejj jakenacan arnakasitanacapa ist'äna uqhamarac reyirusa jach'añchiri ist'äna ucqhajja, temploruw saräna cawqhantï takenis ucancapcäna ucaru.\n13. Ucansti jupajj reyiruwa ujäna mantañawjana jakenacapajj cayutcama sayt'atäsipcäna uca taypina. Reyin thiyapansti jilïrinacaw ucancapjjäna, uqhamarac música bandasa, jakenacasa cusisitäpjjänwa trompetanaca tocasina; k'ochurinacasti tocañ instrumentonacampiwa, yupaychaña k'ochunaca sarayapjjäna. Atalía warmisti uqham uñjasinjja isipwa ch'iyanokasïna, aqham sasa: “¡Nayarojj ch'ojjña lurapjjestajja!” sasa.\n14. Ucatsti Joiada sacerdotejja ejercitona capitananacaparojja ankaruw irpsuyanïna aqham säna: “¡Jakenaca taypitjja uca warmirojja apsum, ucatsti qhititï jupar arccani ucarusti cuchillompi jiwayapjjam!” sasa. Cunjämatï sacerdotejj siscäna Tatitun templopana jan jiwayañapjja,\n15. uca warmiru preso catuntasinjja reyin palacioparu sarqui uca caballería puncunjamwa apsupjjäna, ucanaracwa juparojj jiwayapjjäna.\n16. Ucatsti Joiada sacerdotejja take jakenacampi, reyimpi cunawa mä suma parlt'äwiru mantäna, jupanacajj Tatitun marcapäpjjañapataqui.\n17. Ucatjja Baal diosan temploparu sarasinjja tucjapjjänwa, altaranacapa allthapisa, uqhamarac diosanacapsa. Baal diosan Matán sacerdoteparusti altaranac patjjaruwa qharinucupjjäna.\n18. Ucjjarusti Joiada sacerdotejja Tatitun temploparojja guardianacwa uchäna, sacerdotenacana, levitanacana, qhitinacarutejj Davidajj lurapjjañapataqui wact'aycäna templona serviñataqui, Tatitur take nact'ayata loktäwinaca loktasina. Ucasti lurasïnwa cunjämatï Moisesan leyipana kellkatäcäna uqhamaru, cusisiñampi k'ochusina cunjämatï Davidajj wact'ayawaycäna uqhamaru.\n19. Uqhamaraquiw puncu uñjirinaca ucharaquïna Tatitun temploparu mantañawjanacaru, uqhamata jan qhitisa cunjämatsa mantañapataqui jan luräwinacaru phokhasa k'añu mantañapataqui.\n20. Ucatjja irptawayasina capitananacaru, wali aytata jakenacaru, marcanaca apnakeri jakenacaru, uqhamarac take jakenacaru, reyimpi chicpachawa sarapjjäna Tatitun templopata, reyin palaciopcama, patäjja puncuta mantanisina. Ucatsti reyirojj kont'ayapjjänwa reyin tronoparu,\n21. ucatjja take marcpachawa cusisipjjäna. Cunjämatï Atalía warmejj espadampi jiwayatänjja ucatjja marcajj samarañanwa jicjjatasjjäna.\n1. Joasasti pakallk maranïcäna ucqhawa apnakañ kalltäna, ucatsti Jerusalén marcanjja pusi tunca marawa apnakäna. Taycapasti Sibia sutinïnwa, uqhamarac jupajj Beerseba chekanquirïnwa.\n2. Joás reyin luräwinacapasti chekapänwa Tatitun nayrakatapana, Joiada sacerdotejja jaccäna ucqhajja.\n3. Joiada sacerdotesti juparojj pä warmimpiwa casaräna, uca pani warminacapatwa Joás reyejj yokanacani, phuchanacanïna.\n4. Ucat mä kawkha maranac pasatatjja Joás reyejj amtasïnwa Tatitun templopa asquichaña.\n5. Ucataquisti jupajj jawsayänwa sacerdotenacaru, uqhamarac levitanacaru, ucatjja sänwa: “Judá orakenquir marcanacar sarapjjam, ucatsti take israelita jakenacatjja kollkenaca apthapinipjjam Diosan templopa sapa mara asquichañataqui. Uqhamasti uca lurañataquejja janc'aqui sarapjjam” sasa. Ucampis levitanacajja janiw mäqui sarapcänti.\n6. Ucatjja reyejj Joiada sumo sacerdoteruwa jawsayanïna, ucatjja sänwa: “¿Cunatsa jan luraycta levitanacan apanipjjañapäqui Judá ucata, uqhamarac Jerusalenatsa cuntï Tatitun Moisés serviripasa, Israel jakenacasa arsupcäna apthapiña arust'äwi carpataquïqui ucjja?” sasa.\n7. Atalía warmisti mä ñankha warmïnwa, ucatsti jupan arquirinacapajja Diosan temploparu mantasinjja Tatitun templopata take yänacwa apsunipjjäna yakha diosanacaparu ucanacampi sirviñapataqui.\n8. Ucatjja reyejj lurayänwa mä arca, ucatjja Tatitun templopa nayräjjaruwa ankaru uchayäna.\n9. Ucatsti yatiyayänwa Judá orakeru, uqhamarac Jerusalenarusa Tatitutaqui ofrendanaca apanipjjañapataqui, cunjämtï Tatitun Moisés sirviriparusa, Israel jakenacarusa wasarana arsuwaycäna lurapjjañapataqui uqhamaru.\n10. Ucatjja take jilïrinacasa, uqhamarac take jakenacasa cusisitawa ofrendanacapa arcar uchañataqui apanipjjäna phokt'ayañcama.\n11. Levitanacasti arcjja apapjjänwa reyin ucaru uñjañapataqui, ucatjja cunapachatï walja kollke utj-jjäna ucqhasti, purinipjjänwa reyin kellkeripa, uqhamarac sumo sacerdoten qhitanita uñakeripa, jupanacasti arcatjja warsupjjänwa, ucatsti aptasinjja wasitatwa cawcqhancäntejj ucqharu uchjjapjjäna. Uqhamaw sapürusa lurapjjäna, ucatsti walja kollkwa apthapipjjäna.\n12. Reyimpi, uqhamarac Joiada sacerdotempejja uca kollkjja templo lurayañataqui chhijllatäpqui ucanacaruw catuyäna, kala ch'iyirinaca, carpinteronaca jicjjatanipjjañapataqui, Tatitun templopa asquichayañataqui. Uqhamaraquiw jicjjatanipjjañapäna hierrota, bronceta irnakerinaca templo asquichayañataqui.\n13. Lurayañataqui chhijllatäpcäna ucanacasti kalltapjjänwa luraña, ucatsti jupan luratanacapajj Diosan templopa asquichañanjja asquiruwa saräna, cunjämäcänti kalltanjja uqhama, ucatjja sumaw tucuyatäna.\n14. Cunapachatï tucuyatäjjäna ucqhajja, jilt'cäna uca kollkjja reyin ucaru, uqhamarac Joiada sacerdoten ucaruwa apapjjäna. Jupanacasti uca kollkempejja Tatitun templopataqui yänacwa lurayapjjäna, cultona sirviñataquisa, uqhamarac nact'ata ofrendanac loktañataquisa, cucharonanaca, uqhamarac korita, kollketa yakha yänaca. Joiada sacerdotejj jaccäna ucqhasti loktatapunïnwa nact'ata sacrificionacajj Tatitun templopanjja.\n15. Ucampis Joiada sacerdotejj wali chuymani awquëjjasinjja jiwjjänwa. Jupasti pataca quimsa tuncani maranëjjäna ucqhawa jiwjjäna.\n16. Ucatsti imt'jjapjjänwa Davidan Marcapana, reyinacamp chica, jupajj Israel marcampisa, Diosampisa suma asquina sarnakatap laycu.\n17. Joiada sacerdoten jiwjjatapatsti Judá orakenquiri jilïrinacajja purinisinjja, reyirojj suma jach'achasinwa aruntapjjäna. Ucatsti reyejj jupanacampejja ewjja arunacjja churayasiquïnwa.\n18. Ucatjja jupanacajj Tatitun templopjja apanucupjjänwa, nayra awquinacapan Diosaparu. Jupanacajj Asera diosan lantinacaparuwa yupaychapjjäna, uqhamarac yakha diosanacarusa. Uca jucha luratanacapatwa Tatitojj colerasïna Judá, uqhamarac Jerusalenataquisa.\n19. Ucampis Tatitojj jupanacarojj profetanacwa qhitanïna, jupan ucar cutt'anjjapjjañapataqui. Ucampis jakenacajj janiw ist'asipcänti profetanacana ewjja arunacaparu.\n20. Ucatsti Joiada sacerdoten Zacarías yokapajja, Diosan Ajayupanïnwa, jupasti patäjja chekawjaru sayt'asisinjja marcarojj sänwa: “Diosajj aqham siwa: ‘¿Cunatsa jumanacajj mandamiento arunacajjarojj jan ist'apquistajja, uqhamarac jumanac pachpa jan walt'añanacjja thakasipjjtajja? ¡Jumanacajj nayar apanucupjjatamatjja, nayajj jumanacarojj apanucupjjaraquïmawa!’ ” sasa.\n21. Ucampis jupanacajj mayaqui jupataqui arust'asisinjja, reyin arsut'apatwa kalamp c'upjasa jiwayapjjäna, Tatitun templopa ankäjjana.\n22. Joás reyisti armjjataynawa Zacariasana Joiada awquipajja juparu asquinaca luratapa, jupasti Zacarías yokaparojj jiwayayänwa, jiwcäna ucqhasti jupajj aqham sasaw art'äna: “¡Tatitojj acjja uñjpan, ucatsti luratapat wayt'aracpan! ” sasa.\n23. Jallupacha horasawa sirianquir ejercitojja Joás reyir nuwir jutäna, ucatjja Judá, Jerusalén ucacama jutasinjja, k'alwa tucjäna uca marcanquir take jilïrinacaru, jupanacasti aparasinjja Damasconquir reyiruwa take yänacjja apayapjjäna.\n24. Sirio ejercitotjja mä juc'a tamaquiwa purinipjjäna, ucampis Tatituw amparanacaparu catuyäna mä jach'a ejército, jupanacajj nayra awquinacapan Tatitupar apanucupjjatap laycu. Uqhamaw Joás reyejj t'akhesïna cuna mutuyäwi catokañapatejj wact'cäna ucanac catokasina.\n25. Cunapachatï sirio ejercitojj sarjjäna ucqhajja, reyirojj sinti usuntatwa jaytawayäna, sirvirinacapasti jupa tokjja jan wali amtapjjäna, Joiada sacerdoten yokapar jiwayatapata uqhamat uqhama cutiyawa amtapjjäna. Ucatjja pachpa iquiñaparuw jiwayapjjäna. Ucjjarojja imt'jjapjjänwa Davidan Marcaparu, ucampis janiw reyinacan imäwinacaparojj imapcänti.\n26. Jupa toke jan wali amtirinacasti acanacänwa: amonita Simeat chachan Zabad yokapa, uqhamarac moabita Simrit chachan Jozaba yokaparaqui.\n27. Joás reyin wawanacapjjata, jupjjat arsutanacasa, uqhamarac Diosan Templopa asquichatasa, reyinacan luräwinacapan libropana kellkatawa. Ucjjarusti jupa lantejja Amasías yokapawa apnakjjaraquïna.\n9. Madián jakenacarjam jupanacarojj uñjam, Sísara jakenacarjam luram, Cisón jawira jac'anquir Jabín jakenacarjama:\n10. camisatejj jupanacajj Endor chekawjan t'unjat uñjasipcäna, oraketaquis wanur tucupcän uqhama.\n11. Jilïr jakenacaparojj Oreb, Zeeb jilïrinacarjam luram, irpanacaparusti Zeba, Zalmuna, jakenacarjam luraraquim,\n12. jupanacajj Diosan ch'iji orakenacap catuntasiñ munapjjäna.\n13. Diosajjay, tutucan apat lak'arjam tucuyam, thayan apat waña laphinacarjam tucuyaraquim.\n14. Camisatejj ninajj ch'umir naqhantqui uqhama, cunjämtejj nina lawranacajj kollunac naqhantqui uqhama.\n15. Thayanacamamp jupanacar arctam, tutucanacamamp ajjsarayaraquim.\n16. Tatay, ajanuparojj p'enk tucuyam, juman sutim thakapjjañapataqui;\n17. wiñayatac p'enkachat uñjasipjjpan, atipjat jiwarapjjpan;\n18. juma sapac Diosätam yatipjjpan, aca orakjjar juma sapac Alajjpachanquirïtam yatipjjaracpan.\n2. Jaketaquejj walicjamaquiwa take luratanacapajja, ucampis Tatitojj yatiwa jakenacan amtäwinacapjja.\n3. Sacrificionaca loktañata sipansa, juc'amp asquiwa Tatitutaquejj cheka cancañana sarnakañamajja.\n1. Uca khepatjja Pablojj Atenas marcatjja Corinto marcaruw saräna.\n2. Ucansti Aquila sat judío jakeruw jicjjataraquïna. Jupasti Ponto tokenquirïnwa. Ucürunacaquiw Aquilajj Priscila warmipampi Italia marcat purisinipcatayna, Claudio sat jach'a jilïr reyin take judionacan Romat mistjjapjjañapataqui mä arsüwi mistsuyatap laycu. Pablojj ucanacar uñjiriw saräna.\n3. Aquilamp Priscilampisti carpanac lurirïpjjänwa. Pablosti uca luririraquïnwa. Ucatwa Pablojj jupanacamp chic khepari irnakañataqui.\n4. Sapa samarañ uruw Pablojj sinagogar parlir saräna. Ucansti judionacarus jan judionacarus iyawsayañcamaw parläna.\n5. Silasampi Timoteompi Macedoniat purinjjepansti, Pablojj Tatitun arunacap parlañaruraquiw uchasjjäna. Judionacarusti khanpachwa yatiyaraquïna —Jesusasti jumanacajj suyapctas uca Cristowa —sasa.\n6. Ucampis judionacan jan arupar jaysapjjatapata, uqhamarac cunayman arusipjjatap laycojja, Pablojj isinacap thalarasisaw jupanacarojj säna: —Jumanacaw juchanïsipcäta, wiñay jiwañar mantascañataquejja. Nayajj jichhat ucsarojj jan judiöpquis uca jakenacan ucaruw sarjjäjja —sasa.\n7. Sinagogat mistjjasinsti, Ticio Justo sat mä jaken utaparuw sari. Uca jakesti Diosar yupaychirïnwa. Jupasti sinagog jac'anwa utjasiraquïna.\n8. Sinagogan Crispo sat jilïripasti familiapamppachaw Tatiturojj iyawsjjäna. Corintonquir jakenacatsti waljaniraquiw Tatitun arunacap ist'asinjja iyawsapjjäna, ucat bautisasipjjaraquïna.\n9. Ucatsti Pablorojj mä arumaw Tatitojj mä unañchäwi toke parljjayäna: “Jan ajjsaramti, parlascaquim janirac amuct'amsa.\n10. Nayaw jumampïscta, janiw qhitis cuns camachcätamti. Walja jakenacaw aca marcanjj utjasquitu” sasa.\n11. Ucatwa Pablojj mara sojjta phajjsini Corinto marcan khepari, Diosan arunacap yatichasa.\n12. Cunapachatejj Galión sat jilïrejj Acaya marcar apnakcän ucürunacajja, judionacajj Pablo contraw mayac sayt'apjjäna. Catuntasinsti, juparojj tribunalaruw irpapjje.\n13. Uca marca apnakerin ucar puriyasinsti, sapjjänwa: —Aca jakejj ley contraw Diosar yupaychañjjatjja jakenacar yatichi — sasa.\n14. Pablojj: Arsü sisquïpansti, Galionajj judionacarojj sänwa: —Judío tatanaca, mä cuna jucha luräwitejj, jan ucajj cuna jake jiwayatas utjaspajja, nayajj janc'aquiw jumanacarojj ist'apjjerisma.\n15. Ucampis alek arunacaquïchi, sutinacaquïchi, uqhamarac jumanacan leyimaquïchi ucajja, jumanacaqui ucjja uñjasipjjam. Nayajj janiw ucanacjjatjja taripirïñ muncti —sasa.\n16. Jupanacarusti tribunalatjja ankaruw ananucüna.\n17. Griego jakenacasti takpachaniw sinagogan jilïr Sóstenes chacharojj catuntjjapjje. Ucatsti jilïri nayrakatanpachwa juparojj nuwjapjje. Galionasti uc uñjasajj janiw camsquisa.\n18. Pablojj walja urunacampiw Corinto marcanjj kamarascaquïna. Ucatsti jilatanacar jiquisiñcama sawayasinsti Siria tokenacaruw barcot sarawayjjäna, Priscilamp Aquilamp cuna. Cencrea marcansti Pablojj janïr barcor mantcasinjja, ñic'utapwa k'al mururayasiwayi, mä arsutapar phokhañataqui.\n19. Éfeso marcar purisinjja, Pablojj Priscilampir Aquilampir jaytawayasinjja sinagogaruw sari, judionacamp parliri.\n20. Jupanacajj mä kawkha urunaca kamart'awayañapataquiw achict'apjje, ucampis Pablojj janiw muncänti.\n21. Jupanacarusti sänwa: [—Nayanjj waquisituwa jutcan uca fiestan Jerusalenancañajja.] “Dios munanejja, nayajj wastataw jumanacar uñjirijj jutä” sasa. Éfeso marcatjja jilatanacar jaytawayasinjja, barcot sarawayjjäna.\n22. Cesarear purisinsti Pablojj Jerusalenaruw sari, iglesianquirinacar aruntiri. Ucatsti Antioquiaruw sarakaraqui.\n23. Ucan mä kawkha urunac kamarasinsti, wasitatwa mistuwayi. Ucat iglesiat igleswa tumpawayi, iyawsirinacar ch'amañcht'asa, Galacia tokena, uqhamarac Frigia tokenacansa.\n24. Ucürunacansti Apolos sata mä judío jakew Éfeso marcar purïna. Jupasti Alejandría marcanquirïnwa, uqhamarac mä suma parlt'ir jakeraquïnwa. Kellkatanacatsti sumaracwa yatïna.\n25. Tatitun thaquipjjatjja sumwa yatiraquïna. Cusisit chuymampiraquiw parläna, Jesusjjat khanpach yatichasa, Juanan bautismopacsa uñt'cchïna ucasa.\n26. Sinagogansti jupajj jan ajjsarasaw parlañ kallti. Ucampis Priscilamp Aquilampejj jupar parlir ist'asinjja, utaparuw irpapjje. Ucatwa Diosan thaquipjjatjja juc'amp suma khana amuyt'ayapjjaraquïna.\n27. Ucatsti Apolos chachan Acay tokenacar sarañ munïpanjja, jilatanacajj ch'amacht'apjjewa sarañapataqui. Qhurinquir iyawsirinacataquisti mä cartwa kellkawayapjje jupar sum catokapjjañapataqui. Acayar purisinjja, Apolos chachajj walwa yanapt'äna, Diosan munasiñap laycu iyawsir jilatanacarojja.\n28. Jupasti judionacan pantjasïwinacapjja take jaken nayrakatapanwa khanañchäna. Judionacasti jan aruniw uñjasipjje, jupan parlatanacap ist'asinjja. Jupasti kellkatanacarjamaraquiw khanañchäna, jupanacajj suyapquis uca Jesusajj Cristötapata.


Diosajj marcap taypinquiwa, jupaw imascani; Diosaw khanjtatpach marcaparojj yanapascani.\nWarmejj chekpachan chachat apsusin uscutäcchin ucasa, mä toketjja chekaraquiwa chachajj warmitwa naciraqui; ucampis take cunasa Diosatwa jutaraqui.\nSuma uñnakani warmejj jach'aru aptatäñwa catokani, jan ajjsariri jakesti kamir cancañanacwa jicjjataraqui.\nYatiñan warmejj utapjja sumwa uñjasi, ucampis jan amuyt'an warmejja pachpa amparapampiwa utaparojj tucji.\nJan amuyt'an wawajj awquiparojj t'akhesiyiwa. T'iñi thakher warmisti jan sayt'as ch'akeri umjamawa.\nJuc'amp asquiwa wasarana jacañajja, coleriri ch'ajjwiri warmimp jacañat sipana.\n Uqhamaraqui jumanacajj warminaca, chachanacamar ist'asa sarnakapjjam, uqhamata inas cawquïri chachas Tatitur jan iyawscchi ucajj jumanacan sarnakäwinacam toke Tatitutaqui jicjjatatäñapataqui jan cuna arumpisa, jan ucasti jumanacan suma sarnakatam uñjasaqui.\n Oraksti suma uñjasinwa alasi, ucatsti jicjjatatanacapampiwa uvas alinacjja ayrusi. Jupajj ch'amañchasiwa, ucatsti take chuymampiwa irnakañatac waquichasi.\n Acanacajj Masa sat chekanquiri Lemuel sat reyin säwi arunacapawa; uca arunacampiraquiw taycapajj jupar yatichawayäna: “Nayat yuriri munat wawajjay, Diosan churat wawajjay, ¿cunampirac jichhasti säma? Ch'amamjja warminacaru jan tucjasimti; warminacampi sarnakañawa reyinacarojj tucji. Lemuel, janiraquiw walïquiti reyinacasa, jilïrinacasa machjasiña vinonacampi machañapajja, uqham machasin ewjja arunacjja armasipjjaspa, ucatsti llaquitanacaru chekapar uñjañäqui ucsti janiw chekapar uñjcjjapjjaspati. “Machañanacjja apanucum, aynacht'atanacataqui, llaquitanacataqui. Jupanacasti machasinjja armasipjjaniwa pobres cancañapata, uqhamarac t'akhesiñanacapatsa. Arjjatam qhitinacatejj jan arsusirjamäpqui ucanacata; ¡arjjatam jan jarc'akasirinacaru! Arjjatam, ucatsti chekapar uñjam; ¡pobre jakenacaru arjjatam, uqhamarac llamp'u chuymaninacarusa! “Suma warmejj janiw jicjjatañjamäquiti; ¡jupajj suma c'ajquir kalanacat sipansa juc'amp valoranïtap laycu! Chachapajj juparojj takpach chuymaw catuyasi; jupasti janipuniw cunapachas pist'añanacan sarnakquiti. Jupasti chachaparojj yanapiwa suma asquinac lurasa, take jacäwipa urunacana. Jupajj t'awra, lino ucanac thakeriw sari, ucatsti cusisiñampiwa amparamp lurañanacjja luri. Jupajj mank'anac apanir barcor uñtatawa; mank'añanacjja wali jayata utapar apani. Ucatsti wali alwata sartasisinaracwa wawanacaparojj mank'a churi, uqhamarac uywatanacaparusa. Oraksti suma uñjasinwa alasi, ucatsti jicjjatatanacapampiwa uvas alinacjja ayrusi. Jupajj ch'amañchasiwa, ucatsti take chuymampiwa irnakañatac waquichasi. Jupajj aljasiñanacapjja sumaruwa sarayi, arumcamawa irnake, janiw ch'am jiwt'ayasquiti. Amparapampiwa t'awra kapu, sawuraqui. Pobrenacarusa, uqhamarac pist'ayasiñan jicjjatasqui ucanacarusa qhuyapt'ayasipuniraquiwa. Janiw familiapatjja llaquiscaraquiti, cunapachatï qhununti ucqhajja, familiapan suma thuru isinacampi isthapita sarnakapjjatap laycu. Jupa pachpawa iquïñanacjja sawusiraqui, ucatsti suma telat lurat isinacampiw isisiraqui. Chachapasti marcanjja suma uñt'atawa, marcana wali aytata jilïri chachanac taypinquirïtap laycu. Jupajj isinaca, wac'anaca lurasinjja, alirinacaruwa alji. Jupajj ch'amañchasiwa, asquin sarnakañampi, ucatsti janiw ajjsarquiti jutir jan walt'añ urunacarojja. Jupajj yatiñampiwa parli, ucatsti munasiñampiw yaticharaqui. Ucatsti jupajj sumwa uñjasiraqui utapajj cunjamäsquisa ucjja, janipuniw ina ch'usata jicjjatata mank'jja mank'quiti. Wawanacapasa, chachapasa juparojj jach'añchapjjewa, aqham sasa: “Walja suma warminacaw utjapjje, ucampis jumajj take uca warminacat sipansa juc'amp sumätawa” sasa. C'ariquiwa suma uñnakani warmejja, jiwaquïñasa inamayaquiwa, ucampis Tatitur ajjsariri warmiwa jach'ar aptatajja. ¡Take jakenac nayrakatana juparojj jach'añchapjjam! ¡Take luratanacaparu jach'añchapjjaraquim!


Mateo 19 | Online Bible | New World Translation\nCasarasiñampita divorciasiñampita (1-9)\nSoltero sarnaqañjjata (10-12)\nJesusajj wawanakaruw bendisi (13-15)\nMä qamir waynaw Jesusar jisktʼi (16-24)\nReino layku taqe kun jaytaña (25-30)\n19 Ukanak parlañ tukuyasajja, Jesusajj Galileat sarjjasaw Judean qorpanakapar purïna, Jordán Jawir khurkataru. 2 Walja jaqenakaw jupar arkapjjäna. Uka cheqanwa jupanakar qollarakïna. 3 Ukatjja fariseonakaw jupar jakʼachasipjjäna, yantʼañ munasajj akham sasaw jisktʼapjjäna:* “¿Mä jaqejj kun utjipans warmipat divorciasispa ukhajj walikïspati?” sasa. 4 Uk satasti jupajj sarakïnwa: “¿Janit liytʼapkta? Khititejj qalltatpach jupanakar lurki ukajja, chacha warmi luräna. 5 Jupajj akham sänwa: ‘Ukatwa chachajj awkiparus taykaparus jaytjjani, ukatsti warmipampiw mayachasjjarakini, panipasti mä jañchikëjjapjjaniwa’ sasa. 6 Ukhamasti janiw paninëjjapjjeti, jan ukasti mä jañchikëjjapjjewa. Ukhamajj kuntï Diosajj mä yukur mayachki ukjja, jan khiti jaqes jaljtaypanti” sasa. 7 Jupanakajj jupar akham sapjjarakïnwa: “Ukhamajj ¿kunatsa Moisesajj warmir khitjjañatakejj divorcio papelaw churasiñapa sasin säna?” sasa. 8 Jesusasti sarakïnwa: “Jumanakajj qala chuymanïpjjtawa, ukatwa Moisesajj warmit divorciasiñ toqet ukham arsuwayäna, ukampis qalltanjja janiw ukhamäkänti. 9 Nayajj sapjjsmawa, khititejj jan qʼañu jucha* utjkipan warmipat divorciaski, ukatsti yaqhampi casaraski ukajja, adulterio juchwa* luri” sasa. 10 Discipulonakajj akham sapjjarakïnwa: “Mä chachatejj warmipamp ukham jakañapächi ukhajja, jukʼamp walïspawa jan casarasiñajja” sasa. 11 Jesusasti uk istʼasajj sarakïnwa: “Janiw taqenis ukarjam sarnaqañ amtanïpkiti, jan ukasti mä bendicionar uñtata ukham sarnaqañ katoqerinakakiw soltero sarnaqapjje. 12 Cheqans yaqhepajj eunucow* nasipjje, yaqhepasti jaqenakan eunucoptayatäpjjewa. Yaqhepajja alajjpachankir Reino* laykuw eunucöñ amtapjjaraki, khitinakatejj ukham sarnaqañ amtapki ukanakajja, ukham lurasipkakpan” sasa. 13 Ukatsti wawanakaruw jupan ukar irpanipjjäna, amparapamp loqjjatañapataki, oración lurañapataki. Ukampis discipulonakajj jupanakar toqenoqapjjänwa. 14 Ukatwa Jesusajj jupanakar akham säna: “Uka wawanakajj nayan ukar jutasipkpan, jan jarkʼapjjamti. Khitinakatejj aka wawanakjamäpki ukanakankiw alajjpachankir Reinojja”* sasa. 15 Amparampiw uka wawanakar loqjjatäna. Ukatjja uka cheqat sarjjänwa. 16 Maynirakiw jupar jakʼachasisajj akham säna: “Yatichiri, ¿wiñay jakañ katoqañatakejj kuna suma luräwinak lurañajas wakisi?” sasa. 17 Jupasti sarakïnwa: “¿Kunatsa sumanak toqet nayar jisktʼista?* Mayni sapakiw sumajj utji. Wiñay jakañ katoqañ munsta ukhajja, Diosan mandamientonakap phoqaskakim” sasa. 18 Uka jaqejj saskakïnwa: “¿Kawkïr mandamientonak phoqañajas wakisi?” sasa. Jesusasti juparojj sarakïnwa: “Janiw jaqe masimar jiwayätati, janiw adulterio jucha lurätati, janiw lunthatasïtati, janiw falso testigot saytʼätati, 19 awkimarus taykamarus respetam, jaqe masimarus juma kikparjam munasirakim” sasa. 20 Uka waynajj sarakïnwa: “Nayajj taqe ukanakwa phoqta. Ukhamajj ¿kunamp lurañajas wakisispa?” sasa. 21 Jesusasti juparojj saskakïnwa: “Jumatejj perfectöñ munsta ukhajja, kunatejj utjktam ukanak aljir saram, pobrenakar churanjjam, ukhamatwa alajjpachanjja suma imatanakamajj utjani. Ukatjja jutam, nayar arkita” sasa. 22 Uk istʼasasti uka waynajj wali llaktʼataw sarjjäna, walja utjirinïtap layku. 23 Jesusajj akham sasaw discipulonakapar säna: “Qhanakwa sapjjsma, mä qamir* jaqetakejj alajjpachankir Reinor* mantañajj wali chʼamäniwa. 24 Mayamp sapjjäma, mä camellotakis mä aguj nayra pasañajj faciläspawa, ukampis qamiritakejj* Diosan Reinopar* mantañajj jukʼamp chʼamäniwa” sasa. 25 Uk istʼasasti discipulonakajj walpun musparapjjäna, akham sapjjarakïnwa: “Ukhamajj ¿khitikipunis salvatäni?” sasa. 26 Jupanakar uñkatasajja akham sasaw Jesusajj säna: “Ukajj janiw kunjamatsa jaqenakatakejj luraskaspati, ukampis Diosatakejj taqe kunas lurasikispawa” sasa. 27 Uk satasti Pedrojj akham sasaw sarakïna: “Nanakajj taqe kun jaytasaw jumar arkapjjsma, ukhamajj ¿kunas nanakatakejj utjani?” sasa. 28 Jesusasti jupanakar sarakïnwa: “Qhanakwa sapjjsma, taqe kunas machaqat luraskani, jaqen Yoqapas kʼajkir jachʼa tronopan qontʼaskani ukhajja, jumanakajj tunka payani trononakaruw qontʼasipjjäta, nayar arkapjjatam layku. Israelankir tunka payani tribunakaruw juzgapjjarakïta. 29 Khititejj nayan sutij layku utanaksa, jilanaksa, kullakanaksa, awksa, tayksa, wawanaksa, oraqenaksa jaytki ukajja, taqe ukanakat sipansa patak ukhampi katoqani, wiñay jakañsa katoqarakiniwa. 30 ”Nayrankirinakatjja waljaniw qhepankapjjani, qhepankirinakasti nayrankapjjarakiniwa.\n^ Variante: “chhiktʼapjjäna”.\n^ “Eunuco” siski uka cheq aka Biblian diccionariopan liytʼäta.\n^ Jan ukajja, “Gobierno”.\n^ Jan ukajja, “Gobiernojja”.\n^ Variante: “chhiktʼista”.\n^ Variante: “wali utjirini”.\n^ Jan ukajja, “Gobiernor”.\n^ Variante: “wali utjirinitakejj”.\n^ Jan ukajja, “Gobiernopar”.


Génesis 31 QA97 - Ucampisa Jacobojj yatiraquïnwa - Bible Search\nJacobojj Labanan ucat sarjjañ amti\n1Ucampisa Jacobojj yatiraquïnwa Labanan wawanacapajj aqham sasa parlasipcatapa: “Jacobojj take cunatejj awquisancqui ucanacwa catuntasi, ucampiw kamiriptaraqui” sasa. 2Uqhamarus Jacobojj amtasiraquïnwa Labanajj jan nayrjama uñj- jjatapa. 3Ucatsti Tatitojj Jacoborojj sänwa: “Awquiman orakepar cuttjjam, cawqhancquitejj familiamajj ucqharu, nayaw jumampïscaraquï” sasa.\n4Jacobosti Raquelampiru, Leampiruw jawsayani, cawqhanccäntejj jupajj ovejanacapampi ucqhar jutjjapjjañapataqui, 5saraquïnwa:\n—Nayajj amuyasjjtwa, awquimajj janiw nayrjama sum uñjcjjetuti; ucampisa awquejjan Diosapajja nayampïscapuniwa. 6Jumanacajj asquiw yatipjjtajja cunjämsa nayajj awquimataquejj irnakta ucjja, 7uqhamarac sapa cutiw sallkjitu, pagojjsa janiw phokhat pagquitutejja. Ucampisa Diosajj janiw nayar cuna casta ñankha lurañapsa munquiti, 8ucampisa, cunapachatejj jupajj siscäna: ‘Ch'ejje uywanacajj jumancaniw’ sasajja, ucapachasti take kachu uywanacajj ch'ejjecamaqui wawachänjja. Ucjjarusti saraquïnwa: ‘Take rayt'ata ovejanacajj jumancaniwa’ sasajja, ucapachasti ovejanacajj rayt'atcamaqui wawacharaquïnjja. 9Uqhamwa Diosajj jupatjja uywanacap apakjje nayar churjjañataqui.\n10“Mä uruw cunapachatejj animalanacajj catusisipcäna, ucapachaw nayajj mä samca samcasïyäta, ucansti uñjaraquiyätwa kachunacaru catupcän uca orkonacasti ch'ejjenaca, ch'iyaranaca, rayt'atanaca ucacamaquïnwa. 11Uca samcansti Diosan angelapaw nayarojj sutit jawsitu, nayasti saractwa: ‘Acancasctwa’ sasa. 12Ucatsti angelajj saraquituwa: ‘Wal uñch'uquim, take orkonacajja, cawquïrinacatï kachunacar catupqui ucanacajj rayt'atanaca, ch'ejjenaca, uqhamcamaquiwa, nayasti sum amuyaracta cuntejj Labanajj lurctam ucjja. 13Nayasti Betelan uñstcsmas uca Diosätwa, cawqhantejj jumajj mä kala nayar loktasa sayt'aycta, ucatsti mä arsüwi arsuraquista. ¡Sartam! Aca chekat sarjjam, cawqhantejj nascta uca oraker cuttjjaraquim’ ” sasa.\n14Uqhamasti Raquelampi Leampejj sapjjänwa:\n—Nanacanjja janiw cunas awquejjan utapanjja utjcjjapjjetuti. 15Ucampisa nanacajj janis wawanacapäpquirista uqhamwa uñj-jjapjjetu, uqhamarus aljasipjjaraquituwa, uqhamarac cuntejj jumajj nanacampi casarasiñataqui pagcta ucsa catuntasjjaraquiwa. 16Chekpachansa take kamir cancañapwa Diosajj awquejjat apakjje, jiwasaru, wawanacasampiru churjjañataqui. Uqhamajj cuntejj Diosajj sisctam uqhamjja lurascaquim —sasa.\nJacobojj Padan-aram oraketjja sarjjewa\n17-18Jacobosti Canaán oraker cuttaniñataquiw waquichasjjäna, cawqhantejj Isaac awquipajj jaccäna ucqharu. Wawanacapsa, warminacapsa camellonacaruw lat'jjatayäna, ucatsti take yänacapwa apthapisjje, uqhamarac cuna uywanactejj Padan-aram chekan irnakasa jicjjatcataynas ucanac anjjart'asinisinwa thaquinjam jutjjäna. 19Labanan yakha tokeru ovejanacapat t'arwanac yawiri sarañcamasti, Raquelajj tatapan diosanacapwa lunthatsuwayäna. 20Uqhamwa Jacobojj arameo Labán jakerojj sallkjäna jan “Sarjjä” sasa. 21Take cunapatejj utjqui ucanacwa apasjjäna. Janc'aquiraquiw Eufrates sat jawira pascatäna, ucatsti Galaad kollu tokenacaruw jutjjäna.\nLabanajj Jacoboruw arcti\n22Quimsa uru pasjjatatsti, ucqhaquiw Labanajj yati Jacobon sarjjatapa. 23Familianacapampi mayacht'asisaw Jacoboruw arctäna, pakallko uru sarasasti Galaad kollunacanwa jicjjatäna. 24Ucampisa uca arumajj Diosajj arameo Labán jakerojj samcanwa uñstäna, saraquïnwa: “Ist'ita, jan Jacobotaquejj khoruchasimti” sasa.\n25Labanasti Jacoborojj Galaad kollunacanwa jicjjatäna, cawqharutejj carpapa sayt'aycatayna uca chekaru. Labanasti uca chekaruraquiw familianacapampejj carpapa sayt'ayasïna. 26Jacoborusti saraquïnwa:\n—¿Cunsa lurista? ¿Cunatsa sallkjista? ¡Phuchanacajjarojj guerra prisioneronacäcaspas uqhamwa apasintajja! 27¿Cunatsa sallkjista, ucatsti jamasat jan cunsa yatiyasa jaltanta? Nayajj jutjjañama yatisajj mä suma cusisiña fiestampiw qhitanuct'anjjeriscasamänjja. 28Jumasti janiw phuchanacajjarusa, ni allchhinacajjarusa jamp'att'ayquistati. ¡Jan walpun lurtajja! 29Nayajj muniristjja cunsa lurapjjaquirismawa; ucampisa, masayp'uw awquiman Diosapajj parljjayitu, saraquituwa: ‘Ist'ita, jan Jacobotaquejj khoruchasimti’ sasa. 30Ucampisa sintipuni awquiman utapar cuttanjjañ munchiyäta ucasti jichhajj jutjjaracta ucapachasti, ¿cunatarac diosanacajj lunthatanistasti? —sasa.\n31Jacobosti Labanarojj sänwa:\n—Ajjsarañajjaw utjitänjja. Saraquiyätwa: ‘Inas phuchanacapjja, ch'amampiqui aparjjchitaspa’ sasa. 32Ucampisa inas acan cawquïrisa diosanacam catuscchejja, ucajj, ¡jiwayatäpan! Nayan familianacajjajj testigowa, cunamsa cat-tjja, jumanquïrsti apasjjamaya —sasa.\nUcampisa Jacobojj janiw yatcänti Raquelan uca diosanac lunthatanitapjja.\n33Labanasti Jacobon carpaparuw mantäna, ucjjarusti Lean carpaparuraqui, uqhamarac pani esclavan carpaparusa, ucampisa janiw diosanacapjja jicjjatcänti. Lean carpapat mistunisinsti Raquelan carpaparuw mantaraquïna. 34Raquelasti diosanac catusinjja, camello montura mankharuw imantäna, ucat ucjjar kont'asiraquïna. Labanasti takpach carpa thakascäna, ucampis janiw jicjjatcänti. 35Raquelasti saraquïnwa:\n—Awquejja, janiw colerasïtati, nayan jan sartatajjatjja, phajjsi wilanïscatajj laycu —sasa.\nLabanasti diosanacap thakascäna, ucampis janiw jicjjatcänti. 36Jacobosti colerasiraquïnwa, Labanarusti aqham sasaw säna:\n—¿Cuna jan walsa lurtjja? ¿Cunas juchajjajja, juman aqham wali amtata nayar arctaniñamataquejja? 37Take cunajjwa thaksustajja, ucampisa, ¿cunsa jumanquirjja jicjjatasta? ¡Cuna jicjjatasasa jichhajj apnokamay familianacam nayrakataru, uqhamarac familianacajj nayrakatarusa, uqhamat jupanacajj sapjjañapataqui cawquïris razonanïtan uca! 38Aca pä tunca maraw jumampejj irnakta, ucapachasti janipuniw ovejanacamasa ni cabritonacamasa sullurquitejja, janipuniw cunapachas mä ovejamsa qharst'ascti mankt'asiñataquejja. 39Janipuniw cuntejj pampanquir animalanacajj mank'antapcän uca uywanacamjja apancayätti, jan ucasti nayaw ucanacjja pagueriyätjja, arumas jan ucajj urus uywanacam lunthatapjjän ucjja nayat jumajj cobrasiriyätajja. 40Urunacajj lupin khatintata, arumasti thayan thayjataw uñjasiyätjja. ¡Iquis janiw purirïcjjetänti! 41Pä tunca maraw utamancantjja, jichhasti acaw pagojjajja. Pä phucham laycusti tunca pusin maraw irnakarapsma, uywanacam laycusti sojjta maraw irnakaracta, uqhamarus sapa cutiw nayan pagoj-jja mayaptaytajja. 42Janitejj Diosajjajja, Abraham, uqhamarac Isaac awquejjajj yupaychcäna uca Diosajj nayampïcasapäna ucqhajj jumajj jan cunani uqhampachaqui qhitanucutasamänjja. Ucampisa Diosajj t'akhesitajj-jja, uqhamarac irnakatajjsa uñjiwa, ucatwa masayp'ojj uñsttamjja —sasa.\nJacobompi Labanampejj mä arust'äwi lurapjje\n43Ucatsti Labanajj Jacoborojj saraquïnwa:\n—Phuchanacajj phuchanacajjawa, allchhinacas allchhinacajjaraquiwa; ovejanacas ovejanacajjaraquiwa; ¡take cuntejj acan uñjctas ucajj nayanquiwa! Uqhamasti, ¿cunarac lurirista jichhasti phuchanacajjarusa, allchhinacajjarusa? 44Uca laycu, jichhajj jumampi nayampejj mä arust'äwiru mantañäni, uca arust'äwiru mantatasaw testigot sayt'ani jumampi nayampitjja —sasa.\n45Uqhamasti Jacobojj mä kala ittasi, ucatsti mä pilarjam sayt'ayäna, 46familianacaparusti saraquïnwa:\n—¡Kalanac montont'apjjam! —sasa.\nTakeniw kalanac apthapipjjäna mä monton sayt'ayañataqui, uqhamwa uca kala monton jac'ana mank'apjjäna. 47Laban chachasti uca chekarojj jupan parlapanjja “Jegar Sahaduta” sasaw sutichäna, Jacobosti parlapanjja “Galaad” sasaraquiw sutichäna.\n48Laban chachasti saraquïnwa:\n—Jichhüruwa, aca kala montonajj testigot sayt'i jiwasa paninitaquejja. Ucatwa uca chekajj Galaad satajja. 49Uqhamarus Mizpa sataraquiwa, Labanan aqham satap laycu:\n—Tatituy uñjistpan jiwasa paninirojja, cunapachatejj jan jiquisiñ puedcjjañäni ucapachajja. 50Phuchanacajjarutejj nuwäta, jan ucajj jupanacjjaru yakha warminacampi casarasïta, janis qhitis jumampi nayampi paninitaquejj testigojj utjcani, ucapachajj Dios quipcaw testigöscani —sasa.\n51Uqhamarus Labanajj Jacoborojj sascaquïnwa:\n—Uñjam, acajj uca kala montonajja, uqhamarac cawquïri pilartejj nayajj jiwasa taypiru usccta ucajja. 52Aca payäniw testigojja, janiraquiw aca rayatjja jumas ni nayas pasascañäniti cuna jan wali lurasiñataquisa. 53Jichhajj Abraham achachilaman, uqhamarac Nacor achachilajjan Diosapay uñjpan —sasa.\nJacobosti uqhamajj cawquïri Diosarutejj Isaac awquipajj yupaychcäna ucan sutipjjaruw juramento luräna. 54Ucjjarusti Jacobojj mä sacrificio kollu patan loktaraqui, familianacaparus jawsaraquïnwa mank'añataquejja, take jupanacaw mank'apjjäna, uca arumasti kollun khantatipjjaraquïna.\n55Khepärmanthi alwasti, Labanajj sartasisinjja allchhinacaparu, phuchanacaparu jamp'att'asinjja, bendiciwayänwa, ucat orakepar cuttawayjjaraquïna.


Cawquïri profetanacatejj c'ari unañchäwinac uñjapjje, uqhamaraqui c'ari profecía arunacsa parlapjjaraqui ucanac tokew nayajj sayt'ä, jupanacar mutuyañataquisti amparajj aytä. Israel marcajjan tantachasïwinacapansti janiw cuna parlañanacapas utjcaraquiniti. Sutinacapasti janiw israelitanacan listapan kellkatäcaniti, janiw israelitanacan orakenacaparus mantapcaniti. Ucapachaw jumanacajj yatipjjäta nayan Tatitütajja.’\n“¡Ay, camachapcaquïta jumanaca, cunapachatï takenis jumanacata ‘Waliquiw’ sapcani ucapacha! Uqhamaracwa awquinacapajj c'ari profetanacarojj lurapjjerïna.\nUcürunacanjja walja sallkjirinacaw jutani: ‘Cristötwa’ sasa, uqhamaraquiw mayninacajj Diosat parlta sasaraqui, ucatsti ajllitanacarusa c'arintapjjaraquiniwa, milagronacampi, unañchanacampi lurasa.\n ¿Cunjämatsa jumanacajj jan amuyapcta nayan parlatajj-jja? Janiw t'ant'at parlcti. Fariseonacanpin, saduceonacanpin levadurapat amuyasipjjam —sasa. Ucapachaw discipulonacapajj amuyapjjäna cuntejj Jesusajj jupanacar yatichañ muncatayna ucjja. Chekpachansa janiw t'ant'a levadurat parlcänti jan ucasti fariseonacan uqhamarac saduceonacan yatichäwipatwa parläna.\n Uqhamasti jumanac quicpa amuyasipjjam, take iyawsirinacarus uñjapjjaraquim. Ucataquiw Kollan Ajayojj Tatitun iglesiap uñjapjjañamataqui ajllipjjtamjja. Tatitusti wilapampiw uca iglesiap alasiwayi. Nayasti yattwa, naya sarjjä uca khepatjja, yakhanacaw jutapjjani iglesia t'unjañ munasa, cunjämtejj kamakenacajj ovejanacar tucjañataqui jutapquejja uqhama. Jumanaca taypitwa mayninacajj sartapjjani c'arinac yatichasa, chekäcaspas uqhama, iyawsirinacar jupanac toker apaña munasa.\n Ucatpï munat jilatanaca, acanac suyt'casajja take cunsa ascpun lurapjjam, uqhamata Diosajj jumanacar sumana jicjjatañapataqui, jan juchani ni cuna k'añunsa. Amuyasipjjaraquim, Jesucristo Tatitusti suma chuymapampi suyt'asqui ucajj jiwasan khespiyasiñasataquïtapa. Uqhamaracwa Pablo jilatasas jumanacarojj kellkt'anipjjtamjja Diosan amuyt'ayataparjama. Take cartanacapanwa aca tokenacatjja parlapjjäyätamjja, yakhepanacajj jan amuyt'añjamäcchi ucasa. Jan amuyt'ani pisi iyawsañan jakenacasti uca arunacjja maysaruw k'ewipjjaraqui jupanacan amuyunacaparjama, jupanacpach ucanacampi t'unjatäñataqui. Ucatpï munat jilatanaca, niyaquitejj jumanacajj acanacjja jichhatpach yatjjapjjstajja, ucatsti amuyasipjjam jan uca sallkjirinacampi apayasiñataqui, uqhamata walïcasin jan aynacht'añataqui. Ucampis khespiyiri Tatit Jesucristosar uñt'apjjam, munasiñapanraqui jiltapjjam. ¡Jupasti jach'achatäpan jichhas, wiñayataqui! Uqhamäpan.\n Munat jilatanaca, jan cuna casta yatichäwirus Diosan yatichäwipäcaspas uqham arcapjjamti, jan ucasti yant'apjjam chekpachapunit Diosan Ajayupani janicha. Walja c'ari yatichirinacaw acapacharojj phokhantasqui. Jupanacasti sapjjewa: “Diosanquirïpjjtwa” sasa. Aqhamatwa jumanacajj uñt'apjjäta maynejj Diosan Ajayupanïtapjja: Qhititejj sisqui —“Jesucristojj janchin juti” sasa, uquïristi Diosanquiriwa. Ucampis qhititejj sisqui: “Jesucristojj janiw janchina jutquiti” sasa, ucajj janiw Diosan Ajayupanïquiti, jan ucasti Cristo conträqui uca ajayuniwa. Jumanacajj ist'apjjtawa uca ajayun jutañapjja; jichhasti ucajj acapachancjjewa. Wawanaca, jumanacajj Diosanquirïpjjtawa, atipt'apjjaractawa uca c'arinacaru; cawquïritejj jumanacampïqui ucajja, juc'amp ch'amaniwa jupanacampïquis ucat sipansa. Jupanacajj acapachanquiriwa, ucatpï jupanacajj acapach yänacapatjja parlapjjejja, acapachanquir jakenacasti jupanacarojj ist'apjjaraquiwa. Ucampis jiwasanacajj Diosanquirïtanwa. Qhititejj Diosar uñt'qui ucajj ist'istuwa; jan Diosanquirïqui ucasti janiw ist'quistuti. Uqhamatpï uñt'snajja cawquïritejj cheka ajayunïqui, uqhamarac c'ari ajayunïqui ucsa.\n “Amuyasipjjam qhitinacatejj: ‘Diosatwa parlta’ sasa c'arisisa sarnakapqui ucanacatjja. Jupanacasti ovejanacar uñtataw jumanacan ucarojj jutapjje, ucampis chuymapanjja ñankha lunthat kamakenacawa. Jumanacajj luräwinacap tokew uñt'apjjasma, yatipjjtawa janiw ina ch'aphinacatjja uvajj apthapisquiti, ni higos alek ch'aphirar kokatjja apthapiscaraquispati. Take suma kokajja suma achunacwa achu, jan suma kokanacasti uca quicpa jan wali achunacaracwa achuraqui. Suma kokasti janiw jan wali achunacjja achcaspati, janiraquiw jan wali kokas suma achunacjja achcaraquispati. Take jan wali achuri kokajja phat'anucutäñapawa, ucatsti ninar phichhantatäñaparaquiwa. Uqhamasti jumanacajj luräwinacap tokew uñt'apjjäta.\n Ucatpï nayajj jumanacarojj take acanacjja amtayasinipcaquïmajja, yatipctas, uqhamarac iyawsapctas uca cheka arunacanjja suma sayt'asipcsta ucasa. Nayataquisti amuyatajjatjja, waquisipuniwa jaccasinjja jumanacar amtt'ayañajja aca ewjja arunacampi. Jesucristo Tatitusasti yatiyjjaraquituwa janc'aqui jiwjjañajjata. Ucampis cunjämatsa waquisiyäwa, jumanacajj jiwatajjat khepatsa aca arunacatjja amtasisipcañamataquipuni. Cuna yatichäwinactejj jumanacar Jesucristo Tatitusan ch'amapjjata, uqhamarac jutäwipjjat yatichapcsma ucanacajj janiw jakenacan alek säwi arunacäcänti, jan ucasti nanacaw nayranacajjamp Tatitun khapak cancañapjja uñjapjjta. Jupaw Dios Awquit catokäna muspharcay aytatat cancaña, cunapachatejj Diosan arupajj parläna khapak cancañapana juparu akham säna: “Acawa munat Wawajjajja, jupaw nayarojj cusisiyitu” sasa. Nanacaw alajjpachat jutir uca ar ist'apjjta, Tatitump chica uca kollan kolluncasipcäyät ucqha. Uqhamat profetanacan arupajj juc'amp thurt'at uñjasi. Jumanacasti uca profetanacan arunacapar ist'asinjja walicwa lurasipctajja, uca arunacasti mä lamparjamaw ch'amacanacanjja khani, urojj khanjtaniñapcama, willjta warawarasti mistuniñapcama jakenacan chuymanacapar khant'añataqui. Ucampis nayrakatajj amuyt'asipjjam aca toketjja: profetanacan kellkata arunacajj janiw jasäquiti alek leet'asin amuyt'añataquejja. Profetanacasti janipuniw cunsa munañanacapatjja parlapcänti, jan ucasti jupanacajj Diosar catuyata jakenacäpjjänwa, Dios toketaracwa parlapjjänjja, Kollan Ajayun amuyt'ayata.\n Mä jilïri irpirejj jacañapawa jan qhitin cuns camscaya. Mä sapa warminiquïñapawa. Wawanacapajj iyawsirinacäñaparaquiwa, janiraquiw jan walitsa ni jan wali sarnakeritsa uñt'ayasipjjañapäquiti. Qhititejj obispot uchatäqui ucajj Diosan yänacap uñjirit uchatawa, ucatwa waquisi chekap jacañapajja. Janiw jalta chuymäñapäquiti, jan wali chuymanïñapäquisa, machirïñapäquisa, ch'ajjwañ munirïñapäquisa, janiraquiw lunthatasiñampi jicjjatat kollksa munañapäquiti. Jan ucasti janc'aquïñapawa utapar visitanac catokañataquejja, takerus qhuyapt'ayirïñapawa, suma amuyun jake, asquiraqui, Diosar catuyata, suma yatichataraqui. Uqhamaraquiw catjjäsiñapa yatichatäqui uca cheka arunaca, uqhamat yakhanacar waytt'añapataqui uca suma yatichäwimpi, uqhamarac qhitinacatejj jan Diosar ist'añ munapqui ucanacar iyawsayañapataquisa. Ucampis waljaniw sayt'irinacajj utjapjje, judionacat yämasa juc'ampiwa, ucanacasti jan walinac parlapjje ucat jakenacar sallkjapjje. Ucanacarojj amuct'ayañaw waquisi. Familiapachanacwa mayjt'ayapjje, cunatejj jan walïqui ucanac yatichasina, jan wali chuymampi kollke jicjjatasiñ laycuqui. Pachpa Creta islanquir profetapaw marca masinacap toke arsüna: “Cretanquirinacajj c'arïpjjapuniwa, ajjsarcañ animalanacjama, sinti mank'erinaca jayra jakenacäpjjewa” sasa. Ucsti chekwa säna, ucanacarojj jumajj wal tokenokam iyawsañanacapan chekäpjjañanacapataqui. Janiraqui yäkapcpasa judionacan nayra parlanacaparu, ni chekapat saraker jaken arunacaparus ist'apjjpanti. Qhitinacatejj k'oma amuyunïpqui ucanacataquejj take cunas k'omawa, ucampis jan suma amuyunïpqui ucanacataquejj janiw cunas walïquiti, jupanacan amuyunacapas, chuymanacapas k'añütap laycu. Jupanacajj: Diosarojj uñt'apjjtwa sapjjewa. Ucatsti luräwinacapampejj janiw uqham uñacht'ayapquiti, jupanacajj uñisirinaca, jan yäkasiñan khoru jakenacäpjjewa, janiraquiw cuna sumsa lurirjamäpquiti.\n Ucampis Diosan Israel marcapanjja utjaraquïnwa c'ari profetanaca, uqhamaraquiw jumanac taypinjja c'ari yatichirinacajj utjaraquini. Jupanacasti jan wali amtäwinacapjja jamasanacanwa yatichapjjani, khespiyiri Tatituparus jan uñt'ir tucusa, uca yatichäwipampisti jupanacpachaw mäqui t'unjtasipcani. Waljaniraquiwa uca k'añu luräwinacaparojj arcapjjani, jupanac laycuraquiw chekpach asqui thaquitjja jan walinacajj parlasini. Kollker sinti chuyma churatäpjjatap laycojja c'ari yatichäwinacampejj jumanacatjja k'alwa take cunsa apsupjjätam, ucampis jupanacarojj t'unjatäñaquiw suyt'jje, nayratpacha juchañchatäpjjaraquiwa. Diosajj janiw jupa contra juch lurir angelanacarus perdoncänti, jan ucasti infiernoruw jakontänjja, ch'amacanacaruraquiw jayti cadenanacampi ñach'antata taripäwi urutaqui. Janiraquiw Diosajj nayra jakenacarus perdoncaraquïnti, jan ucasti uca jan wali jakenacjjarojj uma juicio puriyanïna. Noé saparuquiraquiw khespiyänjja cheka arunac parlatapata, jupamp chicasti pakallkoniquiw khespiyasïnjja. Diosajj ninampiraquiw Sodoma, uqhamarac Gomorra sat marcanacarojj naqhantayänjja khellar tucuyasa, khepa urunacan jaquir jan wali jakenacan amuyt'asipjjañapataqui. Ucampis Lot chacharojj khespiyaraquïnwa suma jakëtap laycu. Uca marcan utjir jakenacan jan wali luräwinacap uñjasinsti Lot chachajj llaquisiraquïnwa. Uca asqui chachasti sapüruraquiw uca jakenacan jan wali luratanacap uñjasina, uqhamarac ist'asinsa wali llaquisirïna. Uqhampï Tatitojj wawanacapar jan walinacat khespiyañ yatejja, uqhamarac jan wali jakenacar taripäwi urutac imañsa, mutuyatäpjjañapataqui. Diosajj mutuyaniwa qhitinacatejj ñankha munañanacaparjamaqui sarasipqui ucanacarojja, Tatitun arunacaparus jan ist'apcaraquiti ucanacarusa. Ucanacasti wali munañani jan ist'asiri jakenacaraquiwa, janiraquiw alajjpacha ch'amanacarus jan wali arunacampi sañjja ajjsarapquiti. Angelanacasti uca jakenacat sipansa juc'ampi ch'amanïpcchi munañanïpcaracchi ucasa, janiw janc'aquejj uca alajjpacha ch'amanacarojj jan wali arunacampi cunsa sapquiti Dios nayrakatanjja. Ucampis uca jakenacajj animalanacjam jan amuyt'asirïpjjewa, alekaquiraquiw jacasipqui catusin jiwayatäñataqui. Jan amuyt'asisaquiraquiw cuns parlapjje, ucampis animalanacar uñtataquiraquiw jiwarapjjani, wali t'akhesisa mayninacar t'akhesiyapjjatapata. Mä juc'a cusisisajja wali c'uchiquïpcaspas uqhamwa amuyasipjje. Mä p'enka jan waliraquiw jupanacan luratanacapajja. Jumanacampi chica ucanccasinsti cusisipjjaraquiwa jan wali luratanacapampi. Mä warmirus janiraquiw alekaqui uñtapquiti, janiraquiw jucha lurañatsa karjasipcaraquiti. Pisi amuyt'aninacarusti jupanac chicaraquiw juchjj lurayapjje, wali mich'äpjjaraquiwa; ñankha jakenacäpjjapuniwa. Cheka thaquit sarakapjjatap laycuw chhaktat sarnakapjje. Beoran yokapa, Balaam profetan luratanacaparuw arcapjje, qhititejj jan walinac lurasa, kollke jicjjatañac muncänjja ucaru. Ucatsti uca luratapatjja mä kachu asnomp tokenokataw jupajj uñjasïna, uca asnosti juparojj jakjamaw parljjayäna, uqhamataracwa lokhe cancañapjja jan luraycänti. Uca jakenacajj mä jan umani phujur uñtatawa, thayan apnakata kenayanacar uñtatäpjjaraquiwa; jupanacasti wiñayan wiñayapataquiw ch'iyara ch'amacancapjjani. Jupanacasti jan wali arunacwa parlapjje. Ucatsti vicionacapampi jan wali lurañanacapampejja, uca jan walinacat jaltanirinacarojj wasitatwa uca jan walinacaru irpapjje. “Khespita sarnakasiñ churapjjäma” sapjjewa, ucampis jupanacpachaw juchan esclavopäsipqui, sapakat jakeraquiwa cuna juchampitï atipjayasqui ucan esclavopajja. Qhitinacatejj Tatit Jesucristo Khespiyiriru uñt'asin uca jan wali luräwinacat jaltanjjapjje, ucatsti khepatjja juchar cutt'asina jucha lurañanacampi atipjayasipjjaraqui ucanacajja, nayra jacañanacapat sipansa juc'ampi jan walëjjapjjewa. Uñt'jjasina uca suma Diosan arunacap apanucuñat sipansa, jupanacataquejj asquïsapänwa jan uca cheka thaqui uñt'apjjañapa. Ucampis ucanacampejj cunatejj sisqui ucaw phokhasisqui ucatsti siwa: “Anojj wak'sutaparuw cutjjatasjje, ucqha jarekat qhuchisti wasitatwa ñek'eru sunt'sjjaraqui” sasa.\n Ucapachaw Jesusajj take jakenacaru, discipulonacapampiru säna: “Ley yatichirinacajja, fariseonacasa Moisesan yatichäwinacap yatichañatac uscutäpjjewa. Jumanacajj jupanacarojj jaysapjjamaya, lurapjjaraquim cuntejj sapctam take ucanaca. Ucampis jan jupanacjamajj lurapjjamti, jupanacasti may arsupjje ucatsti yakhrac lurapjje. Jupanacajj jan aptcañ carganacwa jakenacarojj uchapjje, apañaparacwa munapjje; ucampis jupanacajj janiw luc'anapampiquis llamct'añ munapquiti. Take cuns lurapjjewa jaken uñjayasiñataquiqui, munapjjaraquiwa amparanacaparu, paranacaparu apaña mä kawkha Diosan arunacap jach'a papelanacaru kellksuta. Uqhamaraquiw jach'a flecon isinacampi isthapisipjje yakha jakenacat sipansa. Mank'añ horasanacasti suma chekancañ munapjjaraqui, uqhamarac sinagoganacansa jilïrinacan konuñanacapan kont'asiñ munapjjaraqui. Callenacansti take jakenacampiraquiw aruntayasiñ munapjjaraqui ‘yatichiri’ sayasiñrac munapjje. “Jumanacasti janiw ‘yatichiri’ sayasipjjañamäquiti, jumanacasti jilapuräpjjtawa; mayniquiraquiw Yatichirejja, ucasti Cristowa. Janiraqui qhitirus ‘awqui’ sapjjamti acapachanjja, maya sapaquiw Awquisajj taketaquis utji; jupasti alajjpachanquiwa. Janiraqui ‘jilïri’ sayasipjjamti, Cristo sapaquiwa jilïrejja. Qhititejj jumanacat taket sipansa juc'amp jach'ajja ucaw mayninacar sirviñapa. Qhititejj jach'a jach'a tucchi ucajj jisc'achatäniwa, ucampis qhititejj jisc'achatächi ucajja jach'añchatäniwa. “¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacasti alajjpacha puncjja jist'antapjjtawa yakhanacan jan mantapjjañapataqui; ni jumanacas mantapcaractati ni yakhanacarus mantayapcaractati. [¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacasti ijmanacan utanacapjja aparapjjtawa, uca jan wali luräwinacam imt'añataquisti jach'a oracionanac lurapjjtajja. Ucatwa jumanacajj jach'a mutuyäwi catokapjjätajja.] “¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacajj wañanjama, kotanjama take cheka muytapjjtajja maynicsa jicjjatañataqui. Jumanacan saräwinacamar cutiquipstjje ucqhajja, uca jakerojj jumanacat sipansa juc'ampi infiernor sarirwa tucuyapjjtajja. “¡Ay, camachapcaquïta jumanacajj juyqhu irpirinaca! Jumanacajj sapjjtawa: ‘Maynitejj juramento lurchejja templon sutiparojj janiw ucajj cunäquisa, ucampis temploncquis uca kori laycu jurapjjsta ucajja manuwa’ sasa. ¡Jan amuyun juyqhunaca! ¿Cunas juc'amp wali waquisirejja, koriti, jan ucajj uca koriru kollana tucuyquisa uca templocha? Ucatsti jumanacajj sapjjaractawa: ‘Maynitejj juramento lurchejja altar laycu ucajj janiw cunäquisa, ucampis altarancquis uca ofrenda laycu juramento lurirejja manuwa’ sasa. ¡Jan amuyun juyqhunaca! ¿Cunas juc'amp wali asquejja, ofrendati, jan ucajj uca ofrendar kollana tucuyquis uca altaracha? Uqhamasti altar laycu jurament lurirejja, janiw juramento lurquiti altar sapatacti, jan ucasti take cunatejj ucjjancqui ucatwa luri. Diosan templop laycu juramento lurirejja janiw juramento lurquiti templo laycuqui, jan ucasti Dios laycuw luri, Diosan ucancatap laycu. Alajjpach laycu juramento lurirejja Diosan konuñap laycuwa luraraqui, ucan kont'atäquis uca Diosamppachata. “¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacajj jisc'a achunacatwa diezmo churapjjtajja, menta, anís, comino ucanacata, ucampis janiw jaysapctati cunatejj leyinjja wali asquïqui ucjja. Cawquïritejj chekäqui, qhuyapayasiñäqui, iyawsañäcaraqui ucjja apanucupjjtawa. Acanacawa lurapjjañamänjja, maya lurañanacjja jan jaytanucusa. ¡Ay, juyqhu irpirinaca! ¡Jumanacajj mä jisc'a chhichhillancsa susupjjtawa, ucampis mä camelljja mank'antasipcactawa! “¡Ay, camachapcaquït jumanacajja ley yatichirinaca, fariseonaca, c'ari chuymaninaca! Jumanacajja ankäjjacwa phisqhuraptajja vasonacsa, platonacsa; ucampis chuymanacamajja wali k'añuwa, jumanacasti lunthatasiñampi mich'asiñampi phokhantatäsipctawa. Juyqhu fariseo: nayrakatjja vaso mankhawa phiscsuñajja, uqhamarac platorusa, ucatwa ankäjjapajj k'oma uñjasini. “¡Ay, camachapcaquït jumanacajj ley yatichirinaca, fariseonaca, c'ari chuymaninaca! Jumanacajja ankäjjatjja suma jank'o pintat amaya imäwjamäpjjtawa, ucampis mankhajja cunayman k'añu jiwat ch'aqhanacampi phokhantatäpjjtawa. Uqhamaraquiw jumanacajja ankäjjatjja wali k'oma tucupjjta jakenac nayrakatanjja, ucampis chuymanacamanjja jan wali luräwinacampi ñankha amtañanacampi phokhantatäpjjtawa. “¡Ay, camachapcaquït jumanacajja ley yatichirinaca, fariseonaca, c'ari chuymaninaca! Jumanacajj profetanacan imäwipjja lurapjjtawa, uqhamarac asqui jakenacan imäwinacapjja c'achachapjjaractawa.


Bible in one year - Aymara Bible 1997 - August 18\n1. [1-2] Ucjjarusti Job chachaw wasitata arsuraqui: “¡Take ch'amani Diosan sutipjjaruwa arsta, uca Diosasti janiw chekaparu uñjañ munquituti, jan walt'añanacampiwa phokhantaraquitu.\n3. Jupana nayaru jacaña churañapcamasti,\n4. janipuniw c'ari arunacjja arscäti, janiraquiw jan cheka arunacjja arscäti!\n5. Jacañajjcamajj, jan juchanïtajjatjja arsusiscaquipunïwa. ¡Janiw jumanacan juchañchatanacamarojja jayscaraquïti!\n6. Nayan chekapätajjsti arsusiscaquipunïwa, janiw cunata ajjsarañajjas utjquituti.\n7. “¡Take qhititejj nayan uñisirejja sayt'cani ucajj, ñankha jakenacan puriñaparuw puriraquini!\n8. ¿Cuna suyt'äwiraqui juchani jaketaquisti utjaspa, cunapachatejj Diosajj jacañapa apakjjani ucapachasti?\n9. Cunapachatejj jupajj jan walt'añanacan jicjjatasini ucapachajj, Diosajj janiw mayisitanacapjja ist'caniti.\n10. Jupajj janiw take ch'amani Diosan cusisiñjja jicjjatquiti, janiw cunapachasa art'ascaraquiti.\n11. “Nayajj take ch'amani Diosan ch'amapwa uñacht'ayapjjäma, Diosana amtatanacapwa yatiyapjjäma.\n12. ¿Jumanacatejj ucanaca uñjapjjsta ucapachasti, cunatsa uca lokhe arunaca parlapjjta?\n13. “Acapï cuntejj take ch'amani Diosajj khoru, ñankha jakenacaru churcani ucajja.\n14. Wawanacapajj waljanïcchinisa, guerranwa jiwarjjapjjani, jan ucajj mank'atjamasa.\n15. Kheparirinacarusti usunacaw jiwarayjjani, ijma warminacapasti janiw jachapcaraquiniti.\n16. Ñankha lurir jakejja kollkepjja lak'aru uñtatsa montonascpan, isipasa walja montonäscaracpan;\n17. uca isinacsti mä asqui jakew isisjjani, mä asqui jakew uca kollksa catuntasjjaraquini.\n18. Ñankha jaken utapajj mä jamach'i taparu uñtata t'unjtiriquiwa, pampan uñjirin chhujllapar uñtataquiwa.\n19. Kamiriwa iquintascani, ucampisa sartjjasinjja jan cunaniw sartjjani.\n20. Ajjsarañajj urpachaw purinini, jach'a thayaw arumarojj apasjjaraquini.\n21. Inti jalsu toket jutiri jach'a thayaw utapatjja jiq'inucuni;\n22. jan qhuyapt'ayasisaw jupataquejj phust'anini, jaltaña munascani ucasa.\n23. Thayajj qhuyt'asisa ch'amampiw arcnakaraquini.\n1. “Minanacaw utji, cawquittejj kollkejj apsusqui, uqhamaraqui cawqhantejj korisa k'omachascaraqui ucqha.\n2. Hierrojj oraketwa apsusi, cobresti kalanaca umatatayasinwa apsutaraqui.\n3. Jakejj ch'amacarojj tucuyäwi uscu, orake mankharuw manti, uca ch'amaca mankhan kalanaca thakaraqui.\n4. Mä wisqhat warcoktasinwa minanacjja jaya chekanacan jist'arapjje, cawqui chekantejj jakesa jan sarnakqui uca chekana, marcata jayana.\n5. Orakejj, patanjja, trigo achusqui, mankhatsti ninampi muyuntatäcaspasa uqhamaraquiwa.\n6. Ucanwa zafiro sat suma metalanacajj utji, koris lak'ampi quittataraqui.\n7. Janipuniw pacalinacasa, aycha mank'ani jamach'inacasa ucjja uñjapquiti.\n8. Montenquiri animalanacasti janiw uca chekajj pasapquiti, janiraquiw leonanacas ucarojj aywipquiti.\n9. Jakejj cuarzo sat suma kalanacatwa waythapisi, kollunacsti saphitpachwa jiq'inucuraqui.\n10. Karkanacansti p'iyanacwa jist'ji. Ucansti wali suma yänacwa jicjjataraqui.\n11. Jawiranacajj cawquittejj sartanqui ucanacwa uñji, jan yatita yänacsti khanaruw apsuraqui.\n12. “Ucampisa ¿cawquitsa juti suma amuyt'anïñajja? ¿Cawqhanquisa ch'iqhi chuymanïñasa?\n13. Jakejj janiw yatquiti ucanacan wali jila alanïtapjja, janiraquiw acapachansa jicjjatquiti.\n14. Jach'a lamarajj siwa: ‘Janiw acancquiti’ sasa. Kotasti saraquiwa: ‘Janiw nayajj uñjcti’ sasa.\n15. Janiw korimpisa alatäcaspati, janiraquiw kollkempisa alascaspati.\n16. Ucasti janiw pagatäcaspati wali suma korimpisa, Cornalina, uqhamaraqui zafiro sata suma yänacampisa janiw pagatäcaraquispati.\n17. Cristalat sipansa, korit sipansa juc'ampi jila alaniwa, janiw suma korimpisa trocatäcaspati.\n18. Yatiña cancañajj coral sisqui ucatsa juc'ampi jach'awa, karkanacanquiri cristalat sipansa, perlanacat sipansa juc'ampi jila alaniraquiwa.\n19. Etiopianquiri crisólitosa janiw yatiñampejj chicachascaspati, janiraquiw suma fino korimpisa alatäcaspati.\n20. “¿Cawquitaraqui yatiñ cancañasti juti? ¿Cawquincaraqui ch'iqhi cancañasti?\n21. Takenin uñjañatjja imantatawa, alajjpacha jamach'inacatsa imantataraquiwa.\n22. Jiwañampi, t'unjatäñampejja sasipquiwa: ‘Nanacajj jupatjja parliricwa ist'apjjta’ sasa.\n23. “Ucampisa Diosajj uñjiwa yatiñ cancañan thaquipjja; jupa sapaquiw yati cawqhana jicjjatañsa.\n24. Jupajj acapachjja mä thiyata mä thiycama uñji, uqhamaraqui alajjpachat aynacharu utjqui ucanacsa.\n25. Cunapachatejj Diosajj thayarojj ch'amapjja tuputaqui churcän ucqhajja, uqhamaraqui umanacan korpapsa uscüna ucqhajja,\n26. jallurusa horasaparu puriñapataqui uscuraquïna, jach'a thayarusa thaquipjja uñacht'ayaraquïna;\n27. ucapachajja yatiñ cancañarojj uñjaraquïnwa, asquïtapsa yatiraquïnwa, sumwa uñaquipänjja, ucatsti waliquiw saraquïnwa.\n28. Diosasti jakenacarojj sänwa: ‘Take chuymampi Tatitu Diosar sirviñanquiwa yatiñ cancañajja; ñankhanacat jithektañanquiwa amuyt'asirïñajja’ ” sasa.\n1. Takpach orakejj cusispan, jan jact'cay islanacajj cusisipjjpan. ¡Tatituw Reyejja!\n2. Jupajj ch'amac kenayanacamp muyuntatawa, chekapar uñjañampi, asqui cancañampiw reyi konuñaparojj ch'amañchi,\n3. ninajj jupan nayrakatap saranti, muyuntir timanacaparusti naqhantiwa.\n4. Khejjokhejjonacapajj acapach khantayi, uc uñjasinsti orakejj ajjsarañat qhathati.\n5. Kollunacajj liq'ir uñtataw umatati, takpach orakenin nayrakatapana.\n6. Alajjpachajj asqui cancañap yatiyi, marcanacasti khapak cancañap uñjapjje;\n13. Wawar chekachañatejj waquischi ucajja, jan uqhamaqui pasayamti, jan ucasti mutuyam, mä kawkha asot'ejja janiw jiwaycaniti;\n14. wawarojj chekachäta ucajja, jiwañatwa khespiyascäta.\n1. Achict'asipjjaracsmawa Febe cullacajjar sum uñjarapipjjeta, jupasti Cencrea iglesianwa sirvisqui.\n2. Tatitun sutiparu sum catokapjjam, cunjämtejj Diosar arquir taypinjja catokasiñäqui uqhama. Juparusti yanapt'apjjapunim, cunanacatejj jupan jan utjqui ucanacana, jupasti walja jakenacaruw yanapt'äna nayarus uqhamaraqui.\n3. Aruntapjjaraquim Priscilarusa, Aquilarusa, jupanacasti nayamp chica Cristotaqui irnakerinacawa.\n4. Jupanacajj jacañapjja mä urojj naya laycojj niyapuniw apt'asipjje, ucatpï jupanacarojj yuspagartjja, janiw naya sapaquiti jan ucasti jan judiöpquis uca iglesianquir takpach jilatanacaw yuspagarapjjaraqui.\n5. Aruntapjjaraquim cawquïr jilatanacatejj Priscilampin Aquilampin utapan tantachatäpqui ucanacarusa. Aruntarapipjjaraquita Epeneto munat amigojjaru, jupawa Acaya provincian nayrïr iyawsirejja.\n6. Aruntapjjaraquim Mariaru, qhititejj jumanac taypina wal irnakcäna ucaru.\n7. Marca masinacajj Andronicompir, Juniasampir aruntarapipjjaraquita. Jupanacajj nayamp chicaraquiw carcelancapjjäna. Apostolonaca taypinjja wali aytatäpjjewa, jupanacasti nayat nayra Tatiturojj iyawsapjjäna.\n8. Aruntapjjaraquim Ampliatoru, jupasti Tatitunjja suma amigojjawa.\n9. Urbanorus aruntapjjaraquim, jupasti jiwasampi chica irnakeriwa Jesucristo Tatituru sirviñanjja, uqhamarac nayan munat Estaquisarusa.\n10. Apeles jilatarus aruntapjjaraquim, jupasti uñacht'ayaraquiwa cawquicamatejj jupan iyawsañapajj Cristotaqui utjqui ucsa, uca quipcaraqui Aristóbulo satan familiaparusa.\n11. Aruntapjjaraquim marca masejj Herodionarusa, uqhamarac Narcison familiaparusa, jupanacasti Tatituncapjjaraquiwa.\n12. Aruntapjjaraquim Trifena, Trifosa uca cullacanacarusa, jupanacajj Tatitutaquiw irnakapjje, uqhamaraqui Pérsida munat cullacajjarus aruntapjjam, jupajj Tatitutaquejj wal irnakaraquïna.\n13. Aruntapjjaraquim Ruforu, jupasti suma uñt'at iyawsiriwa uqhamaraqui mamaparu, jupasti nayataquejj mä taycjamaraquiwa.\n14. Aruntapjjaraquim Asincritoru, Flegonteru, Hermesaru, Patrobasaru, Hermasaru, jupanacampïquis uca jilatanacarusa.\n15. Aruntapjjaraquim Filologoru, Juliaru, Nereoru, cullacapampiru, Olimpasaru, uqhamarac take qhitinacatejj jupanacampïqui uca jilatanacarusa.\n16. Jumanac purasti mä suma aruntt'asipjjaraquim jamp'att'asisa. Take iglesianacaw aruntanipjjtam.\n17. Jilatanaca, achict'apjjsmawa, sum amuyasipjjam qhitinacatï iglesianjja jan wali lurqui ucanacatjja. Jupanacajj jaljtañanacaru uqhamarac jan walt'añanacaruw apapjjeristam, take acanacasti cuntejj jumanacajj yatekapctas uca contrawa. Jupanacatjja jithektapjjam.\n18. Jupanacasti janiw Cristoru sirvipquiti, jan ucasti jupanacan munañanacaparuquiw sirvisipqui. Juc'a amuyt'asirinacarusti sallkjapjjaraquiwa uqham suma arunacapampi.\n19. Takeniw yatipjje cunjämtejj jumanacajj Diosarojj jaysapctas ucjja, ucatwa nayajj cusista. Munaraquiristwa jumanacajj janc'aquïpjjañama asqui lurañataquejja, ucampis janiw jacapjjañamäquiti ñankha lurañataquejja.\n20. Samarañ churir Diosajja janc'aquiw supayarojj ch'usaru tucuyani, jumanacampi uca supayaru takjjatayasa. Jesús Tatitusajj jumanacarojj bendispan.\n21. Timoteojj aruntanipjjaractamwa, jupasti nayamp chica irnakeriwa, uqhamarac Lucio, Jasón, Sosípater, marca masinacajjas aruntanipjjaractamwa.\n22. Naya Tercio, qhititejj kellkascta aca cartjja ucas aruntanipjjaracsmawa Tatitun sutipjjaru.\n23. Gayo jilatasti aruntanipjjaractamwa. Nayajj utapan korpachatäsctwa, jupasti utapjj iglesiaruw mayt'araqui. Erasto jilatasa aruntanipjjaractamwa, jupasti kollke caturiwa aca marcanjja. Cuarto sutin jilatas aruntanipjjaractamwa.\n24. [Jesucristo Tatitusajj take jumanacarojj bendispan. Uqhamäpan.]\n25. Jichhasti Diosaru yupaychapjjañäni. Jupaquiwa jumanacarojj wali ch'amani tucuyaspajja, cunjämtejj nayajj jumanacaru yatichapcsmas khespiyasiñ toketjja, Cristo laycu utjatapäquis ucan sarnakañanjja. Take acanacasti Diosan khanstayatawa, ucampis janïra aca orakejj lurasquipanwa imantatänjja.\n26. Jichhasti take acanacajj khanañchasiwa Kellkatanac toke, cawquïrinactejj profetanacajj jaytawaycatayna wiñay Diosan arunacaparjama uca. Aca jan uñt'at yatichäwisti khanañchasiwa take jakenacajj juparu iyawsapjjañapataqui, jaysapjjañapataquiraqui.\n27. ¡Jupa sapa yatiñ cancañani Diosaruqui jach'achatäpan, Jesucristo toke wiñayataqui! Uqhamäpan.


Perfiles de Blogueros · Global Voices Aymarata\nIsturyanaka Aka tuqita Perfiles de Blogueros\nSão Paulo markana, Foro Social Mundial de las Migraciones ukax 2016 maran wakicht’asini\nLatin America 25 Taypi sata phaxsi 2015\n"Forox markan movimientos sociales utjkï ukar ch'amanchañatakiwa, juk'ampis markat jach'a markar saririnakxat arst'añatakiwa".\nLatin America 21 Jallu qallta phaxsi 2014\nGlobal Voices ukan 10 mara phuqhäwip amtkasa, yanapt'irinakamp aruskipt'atawa. Gabriela García Calderón kullakaw luräwinakapxat arxayt'istu.\nCitizen Media 16 Jallu qallta phaxsi 2012\nComunidad de Global Voices ukan mayni yanapt'asirix anqäxa markar sarki ukhaxa, GV ukan masinakapamp jikisiñ amti. Nayrürunakakiw Janet Gunter [en] kullakax Lima markan jikxatasiskäna ukat jikt'asisinx pisco sours uka manq't'asipta, ukampirus kunayman kunaymantuqinakat aruskipt'apta. Kunjams GV ukar chikanct'asiñx qallta? A través de Sarita [en] y nuestros blogs sobre Timor Oriental....\nPanamá: ‘Songo’, machaqat yatxatat sarayïri\nLatin America 23 Willka kuti phaxsi 2012\nPanameño Edilberto González Trejos ukasti redes sociales, blogosfera ukanakatx “Songo” sat sutimpiw sarayi. Ukatx jupax yatxatatjamax Panamá markan taqi khitinakatix blogs ukat redes sociales ukanakamp sarantayk ukanakampiw irnqäna. ukat aka arsutapanx Edilbertox taqi chuymapampiw yatiñat arsu, ukatx kunayman blogs sat ukjamarak panameño blogsfera satampiw jayatakjam sum wakicht’atäxi siwa.\nKust'at blogero: Oumar Dembélé\nÁfrica Subsahariana 24 Sata qallta phaxsi 2011\nOumar Dembelé ukar uñt’añäni, Zambougou yatiñ utan yatichiriwa, Cinzana-Gare markata, ukax Ségou chiqawjan jikjatasi, Mali. Ukampirus, Oumar Ségou Villages Connection ukan chikanchasiwayi, Rising Voices uka amtawinw 2011ni maran yanapt’asiwayi.\nGaël Brassac jilamp aruskipawi, jupax Global Voices ukan jaqukipiripawa\nFrancia 21 Qasäwi phaxsi 2011\nAru jaqukipirinakax yanapirinakawa, kunayman yatiyäwinakamp chikanchasipxi, Global Voices ukan may may arunakan ullart’irinakapataki. Maynix jilax Gaël Brassac sutiniwa, Francian jakiriwa, jupasti Japón markatak aski chuymanipuniwa, ukatx jupax jan walt’awinakax makiptki ukanakatx jank’akiw nayrar mistuni sasaw amuy'ti.\nMadagascar: Mä Q’axu Jaqukipir Tawaqitan Aruskipäwipa\nMadagascar 13 Jallu qallta phaxsi 2010\nRadifera Felana Candy sutiniwa, Global Voices, Malagasy arut jaqukipiriwa. Jupax tunka phisqan maraniwa, Candy jupax wali sullka kullakakiwa Global Voices taypinxa.\nThreatened Voices Uñicht’ayañani (Yakhachat Arunaka)\nCitizen Media 27 Lapaka phaxsi 2009\nJaniw kunawsas utxkanti internet tuqin qilqir jakinakaru yanqhachirinakaxa. Kunalaykutix Internet apnaqirinakaruxa waljan markachirinakaw jilxatawayapxi, amuyunakap uñt’ayañataki ukhamaraki maynit maynikama Internet tuqita jikist’añataki. Mark irnaqirinakaxa ukarusti jak’at uñch’ukipxatayna kunjams lurapxi uka, jupanakasti kamachinak tuqi irnaqt’apxaspa, sasina, ukhamaraki yaqhip urasaxa q’arintasina.\nPerfiles de Blogueros coverturasxata


Mayni renos indígena uksankir awatiriw Siberia markan petroleo uksat sartasi · Global Voices Aymarata\nJaqukipäw uñt'ayata/apkatata 25 sata qallta phaxsi 2015 19:32 GMT\nAkax qillqatax Mikhail Matveev jupan qillqatawa, 350.org ukhataki, Global Voices ukan wasitamp uñt'ayatawa.\n17 llumpaqa paxsinx tribunal provincial del Distrito de Surgut en la Siberia rusa ukanx mä phichqa t’aqanak uñjt’awiw utjäna. Sergey Kechimov, jupax Yugra markankir rinunak awatir ukhamarak mä jalantir Khanty markachiriwa, jupax jucha luririrjam uñkatatawa, Surgutneftegaz – una de las mayores compañías petroleras rusas ukan innaqirinakapar jiwayañamp asxarayatapat akusatarakiwa. sititi sintinsiyaskan ukjax mä pä mar mutuñ utan llawintataspawa, khä código criminal ruso ukarjamaxa.\nUñakipaw ukjax abogados ukanakax Juez Asharina juparx sapxanwa janiw Kechimov juparx yatxatawinak utjkan ukjax jaqukipirinak churatakanti. Ukhamarjamax Kechimov jupan tirichunakapax wiyulatanwa, juez ukax uk yatkasas uka kasump nayrar sarantaskakiwa. Akxat Jutïr uñakipawix 12 sata paxsin utjani. Janukhamakipansti aka kasux akusasiyunis utt’ayatats juk’am jayaruw sari.\nKechimov ukax mä jisk’a tilitu ukham uñjataspawa, ukhamarak mä p’inqjam markachirinakan uñjataspawa. Aka kasu ukarjamaxa, ch’axwawix qalltiw kunawsatix Kechimov jupax khä compañías petroleras irnaqirinakan mä anupar kunalaykutix rinupar jiwayatapat ukhmarak jupar achjatapat illapt’katayna ukjata. Kechimov jupax aka laq’a achachilanakajan uraqipat sarpaxam ukhamarak mä payllawi churapxita ukham ukanak sas ukjax mä armampiw uñachjayasipkitüna sasaw sapxit siwa khä compañías petroleras ukan irnaqirinakaxa.\nKechimov jupax Imlor quta jak’an jalantir khanty jakasiriwa. Walxa patak maranakawa, Khantys ukanakax pachamamar yupaychapxatayna, janiw khitis juk’amp waxt’awinak pachamamat katthapkaspati kunti jupax waxt’añ munkstu ukakiw katthapsna ukham lup’iwimp inisisa.\nKunawsattix khä compañías petroleras ukanakax purinki, ukjatx khä Imlor qutax mä fuente de hidrocarburos prescindible ukaruw kipttxi, uka qutax petróleo ukan jan walt’ayata ukhamarak khä axtañ pirqtanakamp k’uthanuqata. Suyt’atarjamaxa, walxa khanty ukanakax jan jichha puririnakan jak’apar jakañatakiw amuyt’apxatayna, qhipaxar laq’a achachilanakapan uraqip jaytjasa ukhamat irnaqirinakar uraqinak kathapisiyapxarakitayna.\nKechimov jupanakjam ukhamarak yaqhanakax qhipaqapxataynawa ukhamat jupanakax khä compañías petroleras ukanakarx ñät ñät p’iq usuyapxatayna. Khä medidas del gobierno para proteger los derechos de los pueblos ancestrales ukanakax khä compañías petroleras ukanakarx k’atak ayllunakar chhaqtayañapatakiw arjtasipki.\nMarkachirinakatakix militar pachanakakaspas ukjamw amuyasi – thakhi jark'antäwinakampi, kunayman jan wali amuy laphi qillqatanakampi.\nUkhamakipansti aka kechimov ukax janiw mä jaqinakpur ch’axwawikikiti: akax jaqinakamp pachamamampi mä jan wal sarnaqawiwa. Aka ch’axwax jichhax Juez Asharina, del 2º subdistrito del Tribunal del Distrito de Surgut, jupan amparapar katuyatawa, askicht’añapataki.\nKechimov ukan mayiwipx aka Change.org ukan uñjasma.\nMarkanakanx ukhamaw kuna jan walt’awinakarus arxatatapuniskiwa.\n5 taypi sata phaxsi 2015, 6:05 pm


Bible in one year - Aymara Bible 1997 - October 29\n1. Cunapachatejj Jeremiasajj tucuyjjäna cuntejj Tatitu Diosajj jakenacar sañapataqui siscatayna,\n2. ucapachaw Osaiasan Azarías sat yokapajja, Carea jaken Johanán yokapasa, yakha jach'a jach'a tucuri jakenacampejj Jeremiasarojj sapjjäna: “¡Cuntejj jumajj parlcta uca arunacajj c'ariwa!. Tatitu Diosasasti janiw jumarojj sisctamti nanacaru ‘Jan Egiptor sarapjjamti’ sañamataquejja.\n3. Nerías jaken Baruc yokapaquiw jumarojj uqham nanac toke parlañamataqui amtaytamjja, uqhamat nanacajj caldeonacan amparanacaparu jalt'apjjañanacajjataqui uqhamaraqui uca Babilonia jaya marcaru apanucutäpjjañajjataqui, jan ucajj jiwarapjjañanacajjataquisa” sasa.\n4. Uqhamapï Johanán jakes, jilïri militaranacasa, take marcan jaquirinacapasa janiw Judá orakeru kheparapcänti; uqhamatwa Tatitun arsutapar jan ist'apcänti.\n5. Jan ucasti Johanán jakempi take jilïri militaranacampejj, qhitinacatejj ananucutäcasin Judá marcaru jacasiri cuttanjjapjjatayna take uca jakenacaru tantacht'asinjja:\n6. Chachanaca, warminaca, wawanaca, reyin phuchanacapa, take jakenaca, cawquïrinacarutejj Nabuzaradán sat guardianacan comandantepajj Gedaliasan apnakatäpjjañapataqui utt'ayawaycatayna, Jeremías, uqhamaraqui Baruc sat chachamppacharu.\n7. Take ucanacasti jan Tatitur ist'asaw Egipto tokeru jacasiri sarjjapjjäna, ucatsti Tafnes sisqui uca chekaruw puripjjäna.\n8. Tafnes sisqui uca chekansti Tatitojj Jeremías chacharuw parläna aqham sasa:\n9. “Mä jach'a kalanaca aptam, ucatsti Judá oraket jutiri take jakenacan uñjcata terraza patancquis uca ñek'e taypiru imantaraquim, reyin palaciopäquisa uca mantaña uñcatasiru.\n10. Jupanacarusti saraquim: ‘Take ch'amani Israelan Tatitu Diosapasti aqham siwa: Nayasti Nabucodonosor sirvirejjwa irptayanï, Babilonia marcan reyiparu, ucatsti konuñapsa uqhamaraqui carpanacapsa cawqharutejj uca kalanaca imantcta uca patjjaruw utt'ayaraquï.\n11. Jupasti jutasinjja aca Egipto marca t'unjaraquini. Qhitinacatejj jiwañataqui catuyatäpqui ucanacasti jiwarapjjaraquiniwa; cawquïrinacatejj yakha marcaru apatäpjjañapataqui catuyatäpqui ucanacasti jaya marcaru apatäpjjaraquiniwa; cawquïrinacatejj guerran jiwaratäñataqui catuyatäpqui ucanacasti guerran jiwarapjjaraquini.\n12. Egipto marcan diosanacapan templonacapsti ninampiw naqhantayaraquini, diosanacaparusti presonacäcaspas uqhamwa apasjjapjjaraquini. Egipto marcsti k'omacharaquiniwa, cunjämatejj mä awatirejj lap'anacapjja isipat k'omachsusejj uqhama, ucatsti jan qhitin cun sataraquiw sarjjani.\n13. Heliópolis, sisqui uca postenacsti Egipto marcanjja k'alwa tincuyaraquini, Egipto marcan diosanacapan templonacaparusti ninampiw naqhantayaraquini’ ” sasa.\n1. Jeremías chachajj catokcänsa uca arunaca, take judionacatejj egipcio marcanacan jacapcänsa Migdol, Tafnes, uqhamaraqui Menfis sisqui uca marcanacana, Egipto marcan aynacha tokenacana:\n2. “Israelan take ch'amani Diosapasti siwa: ‘Jumanacajj uñjapjjtawa cuna casta t'akhesiñanactejj Jerusalén marcjjaru uqhamaraqui Judá orakenquiri yakha marcanacjjaru apayancta take ucanacjja. Jichhajj uca marcanacajj k'ala aynacht'atawa, janiraquiw qhitis uca marcanacanjja jaccjjeti,\n3. cunayman casta ñankhanac lurapjjatanacap laycu. Yakha diosanacaru quillt'asisa, ucanacaru inciensonaca loktasisaw nayarojj ñankhachapjjetu; uca diosanacampisti janiwa jumanacasa, ni nayra awquinacamasa cuna lurañanacamasa utjcänti.\n4. Nayasti mayampi mayampwa nayar sirviri profetanacjja qhitanipjjäyäsma jumanacaru jan uca ajjtaña luräwinaca lurapjjañanacamata jarct'añapataqui, nayasti uca luräwinacampejj ajjtastwa.\n5. Ucampisa jumanacajj janiw nayarojj ist'apquistati, ni arunacajjarus jaysapcaraquïyätati. Uca ñankha luräwinacapa apanucuñat sipansa juc'ampwa uca diosanacaru inciensonaca loktasipjjayätajja.\n6. Ucatwa colerasiñajjampi khoruchasiñajjampi aktänjja, ucatsti ninjamaraquiw Judá orakenquir marcanacan naqharaquïnjja, uqhamaraqui Jerusalén callenacansa. Take ucanacasti jichhürcama tucjataraquiwa, wasararu tucuyataraquiw uñjasipjje.\n7. ‘Uqhamapï naya take ch'amani Israelan Diosapajj sistjja: ¿Cunatsa jumanacpacha uca jach'a ñankha apasinipjjta? ¿Cunatsa jumanacajj jiwarañaru apt'apjjtajja take Judá orakenquiri jakenacjja, chacha, warmi, wawanaca, uqhamaraqui asu wawanacsa, jan maynini jiwarañapataquejja?\n8. ¿Cunatsa jumanacajj nayaru ñankhachapjjesta aca Egiptor jaquiri jutasinjja incienso yakha diosanacaru loktasisajja? Uca luratanacamampejj jumanacpachaquiw ñankha lurasisipctajja, take marcanacan uñjcañaraquiw jumanacajj t'unjatäpjjäta, mä p'enkaw tucupjjaraquïta take marcanac nayrakatana.\n9. ¿Cuntejj nayrapacha awquinacamajj lurqui ucanacjja armasjjapjjtati, cuntejj Judá marcanquiri reyinacasa, warminacapasa lurapqui ucanacjja, jumanacasa uqhamaraqui warminacamasa lurapcta ucanacjja? Jumanacajj sinti jan walinacpun Jerusalén marcana Judá marcanacansa lurapjjtajja.\n10. Janiraquiw jumanacajj jichhacama sarnakäwinacamsa asquichasipctati, janiraquiw ajjsartañas utjapctamti, cuna yatichäwi leyinactejj nayajj jumanacaru, uqhamaraqui awquinacamaru churapcsma ucanacsa janiraquiw phokhapctati.\n11. ‘Ucatpï naya Israelan take ch'amani Dios Tatitupajj sapjjsmajja: Jumanacjjaru ñankha apaniñwa amtta, Judá orakerusti takpacha t'unjañaraqui.\n12. Qhitinacatejj Judá orakeru kheparapqui, ucatsti Egipto tokeru jacasiri sarjjapjjaraqui ucanacarojj pachpanwa k'al tucusiyäjja. Takeniwa, jisc'at kalltasina jach'acama, guerran jiwarapjjani, mank'atjamaw jiwarapjjaraquini, ucatsti mayninacan uñtcañäniw, maldecita jisc'achjataraqui uñjasipjjani, ajjsarcañäpjjaraquiniwa.\n13. Qhitinacatejj Egipton jacapqui ucanacarusti cunjämatejj Jerusalén marcanquirinacaru mutuycäyätjja uqhamaraquiw mutuyaraquï, guerrampi, mach'ampi, cunayman casta usunacampi.\n14. Uca mä kawkhani Egiptoru sarjjer jakenacatjja janiw maynis jilt'caniti. Judá orakeru cuttaniñjja munasipcaniwa, ucampis janiw cuttanipcaniti inas mä kawkha imantat jakenaca cuttanipjjchispa’ ” sasa.\n15. Uqhamasti take qhitinacatejj warminacapan yakha diosanacaru inciensonac loktasipjjatapa yatipjjäna ucanacasti, ucan jicjjatasipcäna take uca warminacasa, jupanacasti waljaniw tantacht'asipjjäna uqhamaraqui judionacat uca Egipto tokenacan utjapcän ucanacasa Jeremiasarojj sapjjaraquïnwa:\n16. “Cuna arunactejj jumajj Tatitu toket apanipjjesta ucanacarojj janiw ist'apcäti.\n17. Jan ucasti cuntejj lurañ amtasipjjta ucpun lurapjjäjja. Alajjpach Mama sat diosarojja incienso loktasisipcaquipunïwa, uqhamaraqui vinompisa ch'allasisipcaquïwa, cunjämtejj jichhacama lurapjjta uqhama nayra awquinacajjasa, reyinacajjasa, Judá orakenquiri jach'a jilïrinacajjasa, uca marcanacanjja uqhamaraqui Jerusalén marcan callenacapansa uqhampunwa lurapjjerïnjja. Nayrasti nanäcataquejj mank'as walïriwa, take cunas waliquïsquiriwa, janiraquiw cuna jan walt'añas jutirïquiti.\n18. Ucampisa cunapachattejj jan uca diosanacaru incienso loktasjjapjjta, uqhamaraqui uca Alajjpach Mamaru jan vinsa ch'allt'ascjjapjjtjja ucat acsarojj take cunaw pist'jjapjjetu, jakenacasti guerranacan, jan ucajj mank'atjamaw jiwarjjapjjaraqui” sasa.\n19. Warminacasti ucjjarojj yapt'apjjaraquïnwa: “Nanacajj tortanac lurasipjjerïta uca Alajjpach Mamaru uñtata, jan ucajj ucan lantipäcaspas uqhama, juparusti incienso loktasipjjaraquirïtjja, vino ch'allt'asipjjaraquirïtjja, chachanacajjan arupa mayisina, jichhasti lurasipcaquïwa” sasa.\n20. Uqhamasti Jeremiasajj uca jakenacarojj saraquïnwa; chachanacaru, warminacarusa aqham sasa:\n21. “¿Jumanacasti amuyapjjtati Tatitojj jani ucanacjja amuycaspa uqhama? Uqhamaraqui jumanacana, awquinacamana, reyinacamana, jilïrinacamana uqhamaraqui take jakenacana inciensonaca yakha diosanacaru Judá orakena loktasipjjatamjja, Jerusalén marcan callenacapansa take ucanacjja Tatitojj janiw armquiti.\n22. Ucatpï Tatitojj jan juc'ampi jumanacan jan wali luratanacamjja uñjañ muncjjäntejja, uca luräwinacamasti juparojj ñankhachänwa. Ucataracwa jumanacan marcanacamajj k'ala t'unjatajja, janiraquiw ucanacanjja maynis jaccjjeti, takenin uñjcata maldecitaw tucuraqui, ajjsarcañaraquiwa.\n23. Jichhasti cuna jan walt'añantejj jicjjatasipcta ucasti uqham jumanacan yakha diosanacaru incienso loktasipjjatamatwa jutapjjtamjja, uqhamatracwa jumanacajj Tatitutaqui jucha lurapjjtajja, janiraquiw yatichäwinacapsa, leyinacapsa, camachinacapsa ist'apctati ni phokhapcaractasa.”\n24. Uqhamarus Jeremiasajj take jakenacaru uqhamaraqui warminacarusa saraquïnwa: Judá orakenquir jakenaca, qhitinacatejj Egiptor jaquiri jutjjapjjta ucanaca, ist'apjjam aca Tatitun arunacapa.\n25. Israelan take ch'amani Tatitu Diosapasti siwa: ‘Jumanacajj warminaca, lacanacamampiw arsupjjtajja, luräwinacamampiw uca arsutanacamjja phokhapjjaractajja. Jumanacasti sapjjaractawa: ‘Alajjpacha Mamaru incienso loktasiñataquiw arsupjjta uqhamaraqui juparu vino ch'allt'asiñataquiw arsupjjta’ sasa. ¡Uca arsüwinacamsti phokhapjjaraquïtawa! ¡Jichhajj waliquiwa, cuntejj arsupcta ucjja luräwinacamampi phokhapjjam!\n26. Ucampisa, take jumanaca, qhitinacatejj Judá oraket aca Egipto oraker jaquiri jutapcta ucanaca, ist'apjjam, cuntejj naya Tatitojj sapcsma uca arunaca: Nayajj juramentompiw arsta, jach'a sutejj-jjaruraquiw arsta, jumanaca, Judá oraket jutir jakenaca, janipuniw maynis sutejj-jja aca Egipto orakenjja arscaniti: ‘Tatitun sutipjjaru’ sasajja.\n27. Nayasti jumanacjjarojj t'akhesiñanacacwa apayanipjjäma, janiw asquinacti apayanipcämajja. Take qhitinacatejj Judá marcat jutasin aca Egipto marcan jacasipcta ucanacasti guerrampi, mach'ampi jan mayani tucjatäpjjätawa.\n28. Mä kawkha jact'at jakenacaquiw guerran jiwañat jaltjjasin Egiptot Judá orakeru cuttapjjani. Uqhamatwa, qhitinacatejj Judá oraket jutasin aca Egipto marcan utjasipqui ucanacajj yatipjjani, qhitin arsutapas phokhasejja, nayan arsutajjati jan ucajj jupanacan arsutanacapacha ucanacjja.\n29. Naya Tatitusti jichhajj aca chimpu churapjjäma nayan jumanacaru ajjsaraña churata arunacajj phokhasiñapataqui, uqhamaraqui aca marcan t'akhesiyapcäma ucas phokhasiñapataqui.\n30. Egipto marcan reyipa Hofra sat faraonarojj uñisirinacapan amparaparuw catuyä, cunjämatejj Sedequías Judá marcan reyiparojj Nabucodonosoran amparaparu catuytjja uqhama. Ucasti Babilonia marcan reyipänwa Sedequiasan uñisiriparaqui.’\n97. Yatichäwimarojj walpun munasta: ¡Sapüruw ucjjat lup'iscta!\n98. Arunacamajj timanacajjat juc'amp yatiñan tucuyitu, camächit arunacamajj nayamp chict'atapuniwa.\n99. Takpach yatichirinacajjat sipan juc'amp amuyta, arunacam lup'itajj laycu.\n100. Chuyman jakenacat sipan juc'amp amuyta, arunacamarjam sarnakatajj laycu.\n101. Arunacamarjam sarnakañataquejj take jan walinacat jithektasta.\n102. Janiw camächit arunacamat sarakcti, jumaw nayarojj yatichasista.\n103. Arunacamajj lacajjatac wali mojjsawa: misq'it sipan juc'ampiwa.\n104. Arunacam yatisaw amuy jicjjatta, ucat c'ari sarnakañarojj uñista.\n3. Cunjämatejj sinti purir jallojj cosechanaca tucjquejja, uqhamawa pobrenacaru t'akhesiyiri jucharar jakejja.\n1. Jumasti wawajja, Cristo Jesusampi mayaru tucutas laycu bendicionas utjquistu ucampi ch'amañchasim.\n2. Cuntejj walja testigonacan nayrakatapan arsuri ist'quista ucjja, qhitinacatejj churañjamäqui, uqhamarac mayninacarus yatichirjamäqui ucanacarojj uca pachpa arunacampi ewjjt'am.\n3. Jumajj t'akhesiñanacamanjja t'akhesim Jesucriston mä suma soldadopjama.\n4. Janiw qhiti soldados cuartelanccasinjja yakha luräwinacar uchasquiti, jan ucasti comandantepan arsutaparjamaw sarnakañapa.\n5. Uca pachparaqui, qhititejj anatañaru uscusqui ucajja, janiw premio catokcaspati camachinacarjama jan phokhasajja.\n6. Qhititejj yapun irnakqui ucajja, waquisiw nayrakat cosecha catokañapajja.\n7. Acanac siscsma ucatjja lup'im, Tatitusti takwa amuyt'ayätam.\n8. Jesucristot amtasim, jupajj jiwatanac taypitwa jactawayi, rey Davidan sarakeripat nacitawa. Aca khespiyasiñ arunacaracwa nayajj parltjja.\n9. Aca Tatitun arunacap laycuraquiw nayajj t'akhesiscta, cadenampi chinuntata jake jiwayirïquiristsa uqhama; ucampis Diosan arunacapajj janiw cadenampi chincatatäquiti.\n10. Ucatwa take cuns t'akhestjja Diosan ajllitanacapar munatajj laycu, jupanacajj Cristo Jesusampi mayachasitasat jutquis uca wiñay jach'a khespiyasiña catokapjjañapataqui.\n11. Acajj chekawa: Jupampitejj jiwstan ucajja, jupampiraquiw jacañäni;\n12. t'akhesiñäni ucajja, jupampiraquiw jacañäni; jan uñt'iri tucuñäni ucajja, jupajj jan uñt'iriw tucuracstani.\n13. Juparutejj jan take chuyma arccañäni ucas, jupajj janiw armasquistaniti, Diosajj janiw jupapachpa armascaspati.\n14. Ac amtayam uqhamarac ewjjt'am Tatitun nayrakatapana: Jan arunacjjatjja ch'ajjwapjjpati. Aca ch'ajjwañanacajj janiw cunataquis asquïquiti, jan ucasti yakhanacaru mayjt'ayiriquiwa ucanacac ist'irinacataquejja.\n15. Cunäquipansa, mä suma irnakerjama Diosan nayrakataparu uñstam, jan cunatsa p'enkasiñani, chekaparu Tatitun arunacap parlasinaraqui.\n16. Amuyasim aca oraken jan cunataqui sirvir ch'usa arunacatjja. Qhitinacatejj aca arunac parlapqui ucanacajj sapürutjamaw jan walinacar jalantapjje,\n17. yatichäwinacapas janchir tucjir usjamaw tucjasqui. Jichhas ucaw pasasqui Himeneompi, uqhamarac Filetompisa.\n18. Jupanacajj cheka arutjja maysaruw saranucupjje: ‘Jiwatat jactañajj pasawayjjewa’ sasa. Uca arunacampiw sarnakapjje mayninacan iyawsäwinacap mayjt'ayasina.\n19. Ucampis Diosajj mä suma jan onjjtcaya kalltäwi uscuwayi, ucasti ucanjja aqham sas kellkantatawa: “Tatitojj uñt'iwa jupanquirinacarojja”; uqhamaraqui: “Take qhitinacatejj iyawsirïpqui ucanacajja take jan wali luräwinacatjja jithektañapawa” sasa.\n20. Mä jach'a utanjja janiw korit kollket lurat yänacaquit utjqui, jan ucasti utjaraquiwa lawata, uqhamarac ñek'et lurat yänacajja; mayanacajja jach'a urunacan apnakañataqui, mayanacasti inürunacan apnakañataquiraqui.\n21. Jach'a urun apnakatäñataquejja, uqhamarac Tatitur sirviñataquisa, catuyatäñataquisa, take jan walitjja k'omäñapapuniwa; ucqhawa cuna asqui lurañataquis sirvinejja.\n22. Waynanacan jan wali luräwinacapatjja jithektam, k'oma jacañan sarnakam, uqhamarac iyawsañana, munasiñana, sumancañana, qhitinacatejj Tatitur k'oma chuymampi mayipqui ucanacamp chica.\n23. Jan yäkamti lokhe ch'ajjwanacaru, ucanacajj jan cunatac asquiwa, jumajj yattawa ucanacajj nuwasiñacwa apani.\n24. Tatitun mä sirviripajj janiw nuwasiñanacan sarnakañapäquiti, ucatsipana takenimpis sumancañapawa. Munasirïñapawa yatichañataquejj sumäñapawa, uqhamarac llamp'u chuymanïñaparaquiwa.\n25. Jan ist'asirinacarusti llamp'u chuymampi ewjjt'añaparaquiwa, inampis Diosajj jan wali luräwinacapat cuttayasincaspa, uqhamat jupan cheka arunacap uñt'apjjañapataqui.\n26. Uqhamata p'arjjtapjjañapataqui, ucatsti Supayan sipitapatsa jaltapjjañapataqui, cawquïritejj preso catjjäsqui uqhamarac cuntejj juparojj lurañ munqui ucata.